
-  •  1^  4. 


Kjøbenhavn 

E.  C.  Løsers  Bogtrykkeri 

1918 


Til  Læseren! 


Lad  dette  Skrift  cirkulere  blandt  Deres  Bekendte ! 


br 


I.    Det  store  Blændværk. 


D, 


et  var  som  bekendt  den  Brandesske  Retning,  som 
i  sin  Tid,  i  Politikens  Velmagtsdage,  da  dette  Blad  endnu 
betød  noget,  paa  det  literære  Omraade  skabte  en  vis 
offentlig  Mening  ved  systematisk  at  forherlige  og  overrose 
enhver,  der  nærede  de  samme  Anskuelser  og  bøjede  Knæ 
for  de  samme  Guder,  som  dyrkedes  paa  Bjerget,  medens 
de,  der  ikke  ønskede  at  tilhøre  Kliken,  haanedes  som  Stym- 
pere og  Undermaalere,  forsaavidt  man  ikke  i  højfornem 
Overlegenhed  lod,  som  om  man  overhovedet  ikke  anede 
deres  Eksistens. 

Den  samme  Fremgangsmaade  lod  sig  naturligvis 
ogsaa  i  vid  Udstrækning  anvende  paa  det  politiske  Om- 
raade, og  man  lærte  snart  at  anvende  den  flittigt  og 
uden  Skrupler;  hvem  kunde  da  vel  tvivle  om,  at  radi- 
kale Politikere  stod  langt  over  andre  dødelige  i  Hen- 
seende til  Forstand  og  Evner?  Hvem  turde  driste  sig 
til  at  have  eller  udtale  en  anden  Mening? 

Og  skønt  Krigen,  da  den  kom,  tilfulde  godtgjorde 
den  radikale  Politiks  haabløse  Kortsynethed  og  de  radi- 
kale Principers  totale  Uanvendelighed  den  Dag,  da  der 
havde  været  Lejlighed  til  at  føre  dem  ud  i  Praksis,  holdt 
Legenden  om  de  radikale  Politikeres  Overlegenhed  sig 


ikke  desto  mindre,  ja    antog   endog    mere   og  mere    fan- 
tastiske Former. 

Det  er  den  gamle  Historie  om  igen  i  ny  Udgave,  det  er 
Historien  om  Kejserens  nye  Klæder  eller  om  Mini- 
steriet Zahle  som  Landets  Redningsmand  og  frel- 
sende Engel! 

Og  en  Mængde  Mennesker  tror  vel  endnu  paa  Hi- 
storien; man  vil  jo  dog  ikke  anses  for  mindre  begavet 
eller  mindre  kløgtig  end  dem,  der  giver  Tonen  an  paa 
radikale  Landsmøder  eller  i  Organerne  for  den  højeste 
Oplysning! 

Og  Organerne  —  den  radikale  Presse  —  arbejder 
ihærdigt,  baaret  oppe  af  radikale  Storkapitalisters  Hun- 
dredetusinder og  atter  Hundredetusinder  af  blanke  Kroner. 

Og  Metoden  er  den  gammelkendte;  man  vedbliver 
at  gentage  Paastandene  tilstrækkelig  længe,  saa  tror 
Folk  dem  til  sidst.     Verden  vil  jo  nu  engang  bedrages. 

Og  som  Rotationspresserne  snurrer  rundt  og  suger 
Kilometer  efter  Kilometer  af  Papir  til  sig,  der  som  fra 
en  aldrig  standsende  Kværn  males  ud  over  Landet,  væves 
der  nye  og  stedse  skønnere  og  mere  straalende  Drappe- 
rier  om  Ministeriet  Zahle,  dette  »sidste  Hold  af  Mænd, 
til  hvem  Folket  har  Tillid«,  dette  Ministerium,  der  »har 
holdt  Landet  uden  for  Krigen«  og  »har  udrettet  det, 
som  intet  andet  Ministerium  vilde  have  evnet«! 

Og  Folket,  som  ikke  vil  anses  for  dumt  og  ube- 
gavet, berømmer  i  høje  Toner  dette  Ministeriums  store 
og  gode  Handlinger,  skønt  man  egentlig  ikke  rigtig  kan 
faa  Øje  paa  dem,  —  men  tværtimod  synes,  at  Ministe- 
riets Handlinger  staar  i  haabløs  Modstrid  med  deres 
gamle  Anskuelser  og  Principer  — ,  indtil  det  en  skønne 
Dag  begynder  som  en  |sagte  Hvisken,  der  Dag  for  Dag 
stiger  i  Styrke  for  til  sidst  at  klinge  højt  og  lydeligt: 

Men  dette  er  jo  Væv  og  Digt  og  forbandet 
Blændværk   altsammen! 

Da  løses  Fortryllelsen,  og  Folkets  sunde  Sans  kom- 
mer til  Orde  igen;    da  stedes  Ministeriet  Zahle  for  Fol- 


kets  Domstol  for  at  staa  til  Regnskab  for,  hvad  det 
har  forbrudt,  og  hvad  det  har  forsømt. 

Da  er  Historien  ude  og  det  pragtfulde  Æventyr 
forbi;  da  kommer  som  den  nøgne  Virkelighed  Væl- 
gernes Dom  over  Ministeriet  Zahles  Gerninger. 

Men  inden  denne  Dom  kan  og  skal  fældes,  maa 
Vælgerne  kende  Sandheden  om  Ministeriet  Zahle  og 
dets  Mænd. 

Nærværende  Skrift  henvender  sig  til  de  Vælgere,  der 
søger  denne  Oplysning. 


II.    Fortid  og  Nutid. 


yyKongen   udnævner   og   afskediger 
sine  Ministre. ii 

(Grundloven). 


O 


m  Forstaaelsen  og  Praktiseringen  af  det  Grund- 
lovsord,  der  staar  over  disse  Linier,  har  der,  som  alle 
véd,  gennem  mange  Aar  her  i  Landet  været  ført  en  bitter 
Kamp  mellem  dem,  der  under  Estrups  Fane  vilde  hævde 
Kongens  Ret  til  frit  at  vælge  sine  Ministre,  og  dem,  der 
fulgte  det  Hørupske  Slagord:  »Ingen  over  og  ingen  ved 
Siden  af  Folketinget«. 

Denne  Strid  er  forlængst  kæmpet  til  Ende.  Det  gik 
her  som  andetsteds,  hvor  man  har  en  konstitutionel  For- 
fatning med  et  folkevalgt  Kammer,  der  har  en  væsentlig 
Indflydelse  paa  Finanslovens  Tilblivelse:  Folketings- 
parlamentarismen  —  Kravet  om,  at  Ministeriet  skal  være 
i  Overensstemmelse  med  og  kunne  støtte  sig  til  et  Flertal  i 
Folketinget  —  vandt  efterhaanden  Indgang  og  er  nu  fra  alle 
Sider  anerkendt  som  enStatsskik,  en  faktisk  Tilstand, 
der  for  Tiden  maa  betragtes  som  fastslaaet  som  Regerings- 
form, uagtet  den  i  og  for  sig  ikke  har  nogen  Hjemmel 
i  Forfatningen  og  ikke  er  grundlovsfæstet,  hverken  i 
den  gamle  Grundlov  eller  i  den  nye. 


Men  uagtet  hele  denne  Forfatningskamp  hører  For- 
tiden til  og  ikke  mere  kan  sætte  Lidenskaberne  i  Bevæ- 
gelse som  fordum,  har  det  dog  —  netop  til  Vurdering 
af  Nutidsfænomener  —  en  ikke  ringe  Interesse  at  lægge 
Mærke  til,  hvorledes  vort  radikale  Ministerium  paa  det 
forfatningsmæssige  som  paa  saa  mange  andre  Om- 
raader  —  hvorom  senere  -  har  befundet  sig  paa  vild 
Flugt  bort  fra  de  gamle  radikale  Standpunkter.  Hørups 
Disciple  endte  med  at  blive  Estrups  Lærlinge  den  Dag, 
da  Kongen  sidste  Sommer  under  Hr.  Zahles  parla- 
mentariske Ansvar  lod  Hr.  Rottbøll  forblive  i  »det 
ham  betroede  Embede«.  Hvor  maatte  dog  radikale 
Vælgere  hin  Dag  udbryde,  at  større  Ynk  er  aldrig  set  i 
dette  Land! 

Man  hører  stadig  fra  ministeriel  Side  den  Undskyld- 
ning fremført,  at  det  er  Krigsforholdene,  Verdensbegiven- 
hederne, der  nøder  Ministeriet  til  saa  paa  det  ene  og 
saa  paa  det  andet  Omraade  at  handle  i  Modstrid  med 
de  egentlige  radikale  Grundsætninger;  men  her  —  i  dette 
bestemte  Tilfælde  —  kan  denne  Undskyldning  selvsagt 
ikke  anvendes.  Her  vilde  man  bedre  forstaa,  om  Hen- 
synet til  de  saa  kære  Taburetter  blev  anført  som  Undskyld- 
ningsgrund,  ja  ret  beset  gives  der  jo  næppe  nogen  anden 
antagelig  Forklaring.  Og  dog  drejede  det  sig  jo  om 
intet  mindre  end  om  den  loyale  Overholdelse  af  en 
politisk  Overenskomst,  for  hvilken  Hr.  Zahle  selv  stod 
som  Garant! 

« 

Men  hele  Hr.  Zahles  Stilling  til  Kongemagten  og 
hans  gentagne  forargelige  Forsøg  paa  at  drage  Kronens 
Bærer  personlig  ind  i  den  standende  politiske  Strid,  er 
ganske  fældende  for  Hr.  Zahle  som  parlamentarisk 
—  og  ovenikøbet  radikal  —  Ministerchef. 

Allerede  i  Forsommeren  1914  befandt  Hr.  Zahle  sig 
i  en  Situation,  i  hvilken  han  som  parlamentarisk  Mini- 
ster kun  havde  haft  ét  af  to  at  gøre:  enten  bøje  sig  for 
Kongens    i    Statsraadet    udtalte   grundlovsmæssige  Opfat- 

telse  af  del  dengang  aktuelle  Spørgsmaal  om  de  konge- 
valgte Landstingsm  ænds  Uopløselighed  — eller  ind- 
give Ministeriets  Afskedsbegæring.  Hr.  Zahle  klarede 
sig  ved  et  tarveligt  Prokuratorkneb;  han  »udskød  Spørgs- 
maalets  Afgørelse«,  til  det  ikke  mere  havde  nogen  prak- 
tisk Betydning;  men  Faktum  er,  at  Landstinget  trods 
Hr.  Zahles  Anmasselse  og  store  Ord  blev  opløst,  uden 
at  Opløsningen  ramte  de  paa  Livstid  udnævnte  konge- 
valgte Medlemmer;  disse  mødte  efter  Opløsningen  i  Kraft 
af  deres  gamle  kongelige  Udnævnelser. 

Hr.  Zahle  bjergede  Livet  for  sit  Ministerium,  men 
ikke  just  Æren. 

Vi  kommer  derefter  til  Ministeriets  parlamentariske 
Misbrug  af  Kongen  under  Vestindiesagen. 

Det  var  den  16.  August  1916,  at  Kongen  »greb  ind«, 
just  som  det  som  Udvalg  konstituerede  Landsting  i  et 
Eftermiddagsmøde  var  ved  at  foretage  Afstemning  om 
og  vedtage  en  Indstilling  til  Tinget  om  Forkastelse  af 
den  vestindiske  Salgstraktat,  hvilket  vilde  have  medført 
Afholdelse  af  Valg.  Da  —  og  først  da  —  meddelte  Hr. 
Zahle  Partiformændene,  at  Hs.  Maj.  Kongen  samme  For- 
middag havde  anmodet  ham  om  ved  Henvendelse  til 
Rigsdagens  ledende  Mænd  at  undersøge,  hvorvidt  der 
»til  Afværgelse  af  Valg«  var  nogen  Mulighed  for  at  danne 
et  Ministerium  med  Tilslutning  af  alle  Partier. 

Denne  Henvendelse  skete  naturligvis  paa  Hr.  Zahles 
konstitutionelle  Ansvar;  den  radikale  Ministerchef 
skød  ber  i  en  snæver  Vending  Kongen  frem  foran  sig 
for  derigennem  at  lamme  i  hvert  Fald  det  konservative 
Partis  Aktion  mod  Ministeriets  skammelige  Salgspolitik. 
Og  at  denne  Opfattelse  er  den  rette,  udleder  vi  af  den 
Omstændighed,  at  Hr.  Zahle  ikke  overbragte  det  konge- 
lige Budskab  straks,  —  hvilket  maatte  være  sket  i  Til- 
fælde af  en  virkelig  fri  kongelig  Indgriben  — ,  men  først 
fremkom  med  Meddelelsen,  da  de  ministerielle  Salgs- 
planer  var  ved  at  strande  i  Landstinget. 

Om  et  saadant  Skridt  som  Hr.  Zahles  overhovedet 
er  stemmende  med  radikal  Opfattelse  af  Kongens  kon- 
stitutionelle Stilling,  overlader  vi  til  de  radikale  Vælgere 
at  dømme  om.  Derimod  henleder  vi  stærkt  Opmærk- 
somheden paa  den  i  høj  Grad  forkastelige  tvetydige 
Form,  hvori  Hr.  Zahle  overbragte  den  kongelige  Opfor- 
dring, nemlig  som  lydende  paa  at  søge  dannet  et  Mini- 
sterium »med  Tilslutning  af  alle  Partier«. 

En  loyal  Fortolkning  maatte  nemlig  nødvendigvis 
udlægge  dette  som  en  Opfordring  til  at  danne  et  Sam- 
1  ingsminis  terium ;  og  saaledes  var  da  ogsaa  Opfat- 
telsen baade  hos  de  Konservative  og  i  Venstre.  Det 
ses  heller  ikke,  at  de  Radikale  under  Delegations- 
forhandlingerne  officielt  har  taget  x\fstand  fra  den  Op- 
fattelse, at  Kongens  Henvendelse  selvsagt  maatte  tage 
Sigte  paa  et  virkeligt  Blandings-  eller  Samlingsministerium. 

Men  Socialdemokraten  var  allerede  Dagen  efter 
Henvendelsen  plumpet  ud  med  en  anden  Forklaring, 
hvorefter  det  hele  blot  skulde  dreje  sig  om  en  »Sup- 
plering« af  Ministeriet  Zahle. 

Og  enten  har  Socialdemokraterne  tvunget  Hr.  Zahle 
til  at  akceptere  denne  Hr.  Borgbjergs  Fortolkning,  uagtet 
Hr.  Zahle  dog  maatte  føle  sig  forpligtet  overfor  Hs.  Maj. 
Kongen  til  af  al  Magt  at  gaa  i  Breschen  for  den  Sam- 
lingstanke, for  hvis  Fremsættelse  han  selv  havde  paa- 
taget sig  det  parlamentariske  Ansvar,  eller  det  hele  har 
virkelig  kun  været  et  nyt,  tarveligt  Prokuratorkneb  af 
Hr.  Zahle.  Kendsgerningen  er  i  hvert  Fald  denne,  at 
det  netop  var  Hr.  Zahles  eget  Parti,  der  sammen  med 
Socialdemokraterne  spændte  Ben  for  Virkeliggørelsen  af 
Tanken  om  et  Samlingsministerium. 

Ministeriet  Zahle  reddede  atter  denne  Gang  Livet, 
selv  om  det  blev  under  Kontrol;  men  er  Æren  ikke 
det  fejreste  Træ  i  Skoven?  Og  er  det  Illoyaliteten  og 
Tvetydigheden,  der  bør  fejre  Triumfer? 

Men   endnu    stærkere    og   uhyggeligere    træder   Mini- 

steriet  Zahles  Misbrug  af  den    kongelige  Indgriben  frem 
i  Stauning-Rottbøll  Affæren. 

Det  konservative  Folkeparti  havde  efter  at 
Minister  Staunings  uneutrale  Optræden  var  naaet  til 
et  saadant  Punkt,  at  Partiet  aabenlyst  og  klart  for  alle 
maatte  fralægge  sig  alt  Medansvar  for  Minister  Stau- 
nings fortsatte  uneutrale  Handlinger  og  disses  eventuelle 
Følger,  besluttet  at  trække  sin  Kontrolminister  tilbage; 
og  Hr.  RottbøU,  der  jo,  som  alle  ved,  forvaltede  Par- 
tiets Tilsynsplads  i  Ministeriet  og  dertil  var  valgt 
af  Partiet  selv  og  ikke  af  nogensomhelst  anden,  havde 
i  Overensstemmelse  med  Partiets  Beslutning  indgivet  sin 
Afskedsbegæring. 

Da  formaar  Hr.  Zahle  Hs.  Maj.  Kongen  til  at  lade 
Hr.  Rottbøll  forblive  »i  det  ham  betroede  Embede«!! 

Hr.  Zahle,  Hørups  Arvtager,  den  vaskeægte  og  forhen 
saa  principfaste  Radikaler  Carl  Theodor  Zahle,  Føreren 
for  »det  sidste  Hold  af  Mænd«  p.  p.  m.  m.,  han  tager 
det  konstitutionelle  Ansvar  for  dette  Skridt,  som  for  ham 
selv  betyder  et  aabent  Brud  paa  Tro  og  Love,  en 
Misligholdelse  af  en  politisk  Overenskomst,  for  hvilken 
han  selv  stod  som  Garant,  og  et  afgørende  Brud  med 
hele  hans  radikale  Fortid,   med  alle  radikale  Principer! 

Ja  vi  er  vel  rejst,  naar  Tonen  gives  saaledes  an  af 
selve  Ministeriets  Chef. 

Ministeriet  Zahle  bjergede  atter  Livet,  men  Æren? 

I  Sandhed,  Hørup  er  død  og  Hørups  Aand  med  ham. 
De  radikale  Førere  fornægter  deres  Fortid  og  svigter 
deres  Idealer  —  blot  for  at  bjerge  Taburetterne!  Vi 
andre  ser  til. 

Men  Hr.  Munch  lægger  dog  betænksomt  den  Bog  til 
Side,  hvori  han  i  1909  skrev : 

»Sikkert  er  det,  at  den  Følelse,  som  nu  er  stær- 
kest blandt  det  radikale  Venstres  Rigsdagsmænd  og 
Ministre,  er  Følelsen  af,  at  den  største  Opgave,  de 
har,  er  at  vise  Befolkningen,  at  der  kan  findes  Rigs- 

dagspartier,  som  staar  ved  de  Anskuelser,  de  hævdede 
som  Opposition«. 

Ak  ja!  Forrige  Tider  —  nu  om  Stunder!  Sic  transit 
gloria  mundi!    Det  er  udlagt: 

Nu    gaar    Forgyldningen    af   —    det    sidste    Hold 
af  Mænd. 


III.    Folkestyre 

eller 

ministerielt  Enevælde? 


y>Men  een  Ting  har  vi,  een  Ting 
giver  vi  i  Aru  til  den  næste  Slægt:  en 
offentlig  Mening,  der  arbejder  lige  til 
Bunden  af  Folket,  en  almen  Drøftelse 
af  Fædrelandets  Anliggender,  der  tager 
enhver  Mand  med  og  gør  hver  enkelt 
til  Medejer  af  Folkets  Tanker,  til  Lod- 
tager  i  Folkets  Vilje. a 

(Hørnp.) 


G, 


rundloven  i  Sølvskrinet  og  et  Ministerium 
med  udprægede  Enevoldstendenser  det  er  i  Korthed 
de  Kaar,  der  i  de  sidste  Aar  er  blevet  budt  det  folkelige 
Selvstyre  her  i  Landet.  De  samme  radikale  Herrer  og 
sande  Demokrater,  som  forud  for  hvert  Valg  pligtskyldigst 
har  ligget  paa  Maven  for  det  suveræne  Vælgerfolk  i  dyb 
Ærbødighed  og  Ærefrygt,  de  har  nu  i  Gerningen  vist, 
at  de  i  Virkeligheden  blæser  den  almindelige  Valgret  og 
hele  deres  Fortid  et  langt  Stykke,  thi:  »Nu  er  det  os, 
der  har  Chancen«,  som  Hr.  Hassing-Jørgensen  en- 
gang sagde. 

Og  med  den  Aandsoverlegenhed,  som  radikale  Poli- 
tikere her  i  Landet  jo  indbilder  sig  at  være  i  Besiddelse 
af,  og  den  klædelige  Selvvurdering,  som  vore  Ministre  jo  i 
hvert  Fald  besidder,  kan  det  ikke  undre,  at  netop  dette  Mi- 

nisterium  har  følt  sig  kaldet  til  uden  smaalige  Hensyn  til 
politisk  Fortid  og  politisk  Velanstændighed  at  tilegne  sig 
al  Magten  og  udnytte  Situationen  til  det  yderste  med 
indrepolitiske  og  partipolitiske  Formaal  for  Øje,  alt  — 
naturligvis  —  for  Fædrelandets  Skyld! 

Saaledes  skabtes  et  Regeringsdiktatur,  et  radi- 
kalt Ministervælde  i  demokratisk  Klædebon,  udøvet  af 
et  udpræget  Mindretalsministerium,  hvis  Medlemmer  i 
stigende  Grad  optraadte  som  Diktatorer  i  Lommeformat 
i  typisk  Magtbrynde  og  efter  de  bedste  absolutistiske 
Mønstre. 

»Vi  alene  vide«,  Enevoldsregimentet  fra  Frederik 
Vis  Dage,  er  vendt  tilbage  med  Mindretalsmændenes 
parlamentariske  Ministerium;  og  Provisorierne  blom- 
strer atter  i  disse  Mænds  administrative  Handlinger. 

Og  Folket,  som  sættes  ud  af  Spillet  og  derved  fra- 
tages sin  Ansvarsfølelse  og  Ansvarsbevidsthed, 
sløves  og  bliver  ligegyldigt  over  for  de  Interesser,  som 
det  burde  være  dets  Ære  og  Pligt  at  værne  og  pleje. 
Vælgernes  Umyndiggørelse  har  efterhaanden  ken- 
deligt svækket  Interessen  for  dansk  Politik;  og  dette 
er  ganske  naturligt,  naar  Vælgerne  Aar  igennem  forsæt- 
lig holdes  uden  for  Deltagelse  i  det  offentlige  Liv  og 
Statens  Styrelse,  eller,  naar  deres  Medvirken  en  enkelt 
Gang  paakaldes,  som  ved  den  vestindiske  Afstemning, 
ligefrem  og  forsætlig  føres  bag  Lyset  af  det  Ministerium, 
hvis  simple  Pligt  det  er  at  vise  Aabenhed  og  Ærlighed 
over  for  Folket.  Ministeriet  har  kortsagt  hos  Befolkningen 
svækket  Interessen  for  Landets  vigtigste  Anliggender  og 
skabt  en  politisk  Demoralisation,  som  viser  sig  ved,  at 
Folket  endnu  lader  sig  byde  saadanne  Ting  af  Ministe- 
riet, som  ingen  vaagen  Befolkning  vilde  taale. 

Men  der  kommer  en  Regnskabets  Dag  ogsaa  for  Mi- 
nisteriet Zahle! 

Hvad  Rigsdagen  angaar,  da  er  den  ikke  uden  Med- 
ansvar for  den  Tingenes  Tilstand,  der  nu  hersker.  Lad 
være,    at   den   i  de  første  Krigs-  og  Krisedage  gav  Rege- 


14 


ringen,  og  navnlig  Hr.  Rode,  vidtgaaende  Bemyndigelser 
uden  Tanke  om,  paa  hvilken  Maade  og  i  hvilken  Grad 
disse  vilde  blive  misbrugt  til  uberettigede  Indgreb  i  Bor- 
gernes grundlovsmæssige  Rettigheder;  Rigsdagen  burde 
ikke  have  fundet  sig  i  den  Optræden,  Regeringen  siden 
har  behaget  at  udvise  over  for  den. 

Men  naar  Hr.  Zahle  højtidsfuld,  alvorsbetynget  og 
fædrelandsbekymret  kvædede  sin  sædvanlige  Vise:  »Tys, 
der  er  Krig  i  Europa!«,  eller  naar  Hr.  Scavenius  i  de  be- 
rygtede lukkede  Rigsdagsmøder,  denne  fortrinlige 
Opfindelse  til  Befæstelse  af  det  ministerielle  Enevælde, 
appellerede  til  Frygtagtigheden  og  Pjaltetheden  ved  hem- 
melighedsfulde Antydninger  af  udenlandsk  Tryk  og  Tvang, 
noget,  der  ikke  maatte  tales  aabenlyst  om,  —  for  saa 
vilde  Humbugen  nemlig  blive  afsløret  — ,  da  forvekslede 
Rigsdagsmændene  Gang  paa  Gang  Ministeriets  Skræmme- 
billeder med  Tidens  virkelige  Alvor;  og  Ministeriet  op- 
naaede  som  Regel,  hvad  det  tilsigtede,  og  fik  sin  Vilje 
og  sine  Ønsker  opfyldt.  Og  skete  det  en  sjælden  Gang, 
at  Rigsdagen  ikke  viste  sig  føjelig,  som  over  for  Kirke- 
minister Poulsens  uheldige  Kollatsforslag,  efter  hvil- 
ket Præster  skulde  kunne  fritages  for  at  staa  under  det 
biskoppelige  Tilsyn  og  stilles  direkte  under  Kirkemini- 
steren, da  tog  man  straks  sin  Tilflugt  til  Provisoriet. 
Kirkeministerens  Konstitution  af  Pastor  Arboe  Rasmussen 
som  Præst  i  Vaalse  uden  biskoppelig  Kollats  var  utvivl- 
somt et  utilladeligt  Overgreb  fra  Ministerens  Side;  og 
dette  Vaalseprovisorium  indbragte  ham  da  ogsaa  en 
alvorlig  Misbilligelse  i  Landstinget,  vedtaget  med  de 
Konservatives  Stemmer,  medens  Venstre  —  forholdt  sig 
passivt  og  ikke  stemte! 

Men  i  Almindelighed  gik  det  glat  nok  for  Ministeriet 
med  at  faa  tilfredsstillet  dets  enevældige  Tilbøjeligheder. 

Hr.  Scavenius  ønskede  i  sin  Arrogance  og  Egenmæg- 
tighed en  Undtagelseslov  for  Pressen;  og  han  fik 
den,  dog  i  en  uskadeligere  Form  end  krævet.  Den  blev 
naturligvis  misbrugt.     Hr.  Zahle   søgte  nogle  Gange  som 

Justitsminister  at  bringe  den  i  Anvendelse  over  for  Blade, 
der  er  Modstandere  af  Regeringen ;  men  Forsøgene  mis- 
lykkedes. Frifindelserne  var  saa  meget  større  Nederlag 
for  Hr.  Zahle,  som  de  fastslog  hans  ganske  manglende 
Evne  til  som  Jurist  at  skønne  over,  hvad  der  efter  denne 
Lov  er  strafbart;  men  Regeringens  Hensigt  med  Krigs- 
presseloven  var  nu  ikke  til  at  tage  fejl  af.  De  sidste 
Gange  har  de  Konservative  paa  Rigsdagen  derfor  stemt 
mod  Loven,  naar  den  har  været  forelagt  til  Forlængelse. 
En  Lov,  der  kun  anvendes  til  den  ene  Side,  er  afgjort 
skadelig. 

Og  Regeringen  er  i  intet  Tilfælde  skredet  ind  mod 
Socialdemokratens  uneutrale  Skriverier,  som  sikkert 
har  beredt  Landet  mangfoldige  Vanskeligheder,  eller  mod 
den  øvrige  Regeringspresse.  Og  dog  er  det  f.  Eks  en 
Kendsgerning,  at  i  hvert  Fald  fire  fremmede  Magters  Ge- 
sandter sidste  Efteraar  over  for  Udenrigsministeren  me- 
get alvorligt  beklagede  sig  over  en  Artikel,  som  var  frem- 
kommet i  det  Regeringen  allernærmest  staaende  Blad, 
Politiken.  Men  til  Anvendelse  i  saadanne  Tilfælde  skaffer 
man  sig  naturligvis  ikke  nogen  Presselov. 

I  denne  Forbindelse  kan  omtales  Ministeriets  An- 
vendelse af  Censur. 

Uagtet  der  for  radikale  Sjæle  ikke  skulde  kunne  tæn- 
kes noget  mere  vederstyggeligt  end  netop  Censur,  har 
Ministeriet  alligevel  administrativt  indført  en  Telegram- 
censur, der  naturligvis  —  ligesom  det  af  Ministeriet 
oprettede  Pressebureau  —  virker  specielt  i  Ministe- 
riets Tjeneste,  som  vi  saa  det  i  den  vestindiske  Sag,  hvor 
Telegramcensuren  ikke  var  paakrævet  af  udenrigske 
Hensyn,  men  kun  dikteret  af  Ministeriets  smukke  Planer 
om  at  vildlede  og  overrumple  det  danske  Folk. 

»Vi  vil  have  vor  Vilje«,  det  er  i  Virkeligheden  Tonen 
over  for  Rigsdagen,  naar  f.  Eks.  Hr.  Brandes  umiddelbart 
forud  for  en  Rigsdagssamlings  Slutning  og  uden  øjeblik- 
kelig financiel  Nødvendighed  møder  frem  med  en  Sam- 
ling ekstraordinære  Indtægts-  og  Skattelove  til  et  samlet 

Beløb  af  over  100  Millioner  Kroner  og  kræver  disse  ved- 
tagne i  Huj  og  Hast.  Og  som  for  at  give  Kravet  herom 
større  Vægt,  ja  frembringe  en  Tvangssituation,  foretager 
Hr.  Rode  samtidig  et  ualmindelig  groft  Overgreb  mod 
det  næringsdrivende  Borgerskab  ved  midlertidig  Stands- 
ning af  en  Mængde  Borgeres  frie  Næringsvirksomhed. 
Saa  maatte  Rigsdagen  da  kunne  forstaa,  at  det  var  nød- 
vendigt, at  Regeringen  fik  sin  Vilje  i  en  Fart,  selv  om 
Folketingets  Medlemmer  ikke  kunde  faa  Tid  til  at  sætte 
sig  ordentlig  ind  i  den  lige  omdelte  Betænkning,  førend 
de  ved  Forslagets  anden  Behandling  skulde  stemme  om 
Sagen ! 

Mod  denne  Usømmelighed  protesterede  de  Konser- 
vative i  Folketinget,  idet  de  krævede  de  i  Forretnings- 
ordenen fastsatte  Frister  for  Sagernes  Fremme  over- 
holdt, ligesom  man  i  det  hele  taget  ønskede  at  kende 
Ministeriets  Finansplan  og  det  kommende  Aars  Budget, 
hvis  Forelæggelse  jo  var  umiddelbart  forestaaende,  inden 
man  bevilgede  Regeringen  de  mange  Millioner  nye 
Skatter. 

Men  skønt  det  ikke  var  første  Gang,  at  Rigsdags- 
arbejdet  søgtes  gjort  til  en  ren  Parodi  paa  Lovgivnings- 
virksomhed —  dette  passer  for  godt  i  Ministeriets 
Kram !  — ,  skønt  man  tidligere  havde  været  Genstand 
for  det  samme  Lovjaskeri,  hvor  der  end  ikke  levnes 
Medlemmerne  Tid  til  at  læse  Betænkningerne  og  Bilagene 
ordentlig  igennem,  inden  Sagerne  sættes  til  Forhandling 
og  Afstemning,  var  de  andre  Partier  dog  Regeringen 
følgagtige  som  sædvanlig;  og  de  konservative  Folketings- 
medlemmer forlod  da  som  Protest  Tingets  Møde.  Men 
Rigsdagens  Værdighed  kan  ikke  taale  mange  af  den  Slags 
Beslutninger;  og  Rigsdagens  Partier  og  Tingenes  Formænd 
har  den  utvivlsomme  Pligt  at  hævde  den  lovgivende 
Forsamlings  Anseelse  og  værne  den  mod  Overgreb  og 
mod  at  blive  sat  ganske  ud  af  Spillet. 

Hvad  Regeringen  har  vovet  at  byde  Rigsdagen  af 
Humbug,    Forløjethed    og    politisk  Svindel,    kan    f.  Eks. 

ses  af  dens  Taskenspillerkunster  i  Spørgsmaalet  om  den 
nye  Grundlovs  Ikrafttræden.  Saa  snart  der  har  vist  sig 
en  partipolitisk  Chance  for  Regeringen,  har  denne  til  en- 
hver Tid  været  parat  til  at  lade  afholde  Valg,  ganske 
uden  Hensyn  til  de  ydre  Forhold;  men  har  de  indre- 
politiske Forhold  været  mindre  gunstige  for  Ministeriet, 
saa  var  det  Landets  Velfærd,  der  stod  paa  Spil,  om  man 
gik  til  Valg! 

Tydeligst  afslører  Humbugen  sig  vel  i  Finansminister 
Brandes's  Udtalelser  under  Vestindieforhandlingerne  i  Au- 
gust 1916.     De  lød  i  deres  Vidunderlighed  saaledes: 


D.   10.  August: 

(Regeringen  er  rede 
til  at  tage  Valg!) 


»Hvis  altsaa  denne  Konvention 
forkastes  i  Landstinget,  vil  der  ikke 
fra  Regeringens  Side  være  noget 
til  Hinder  for,  at  vi  gaar  til  Valg.« 


D.  11.  August:  »....saa    er    det    et  Landsting,   som 

(Nu  er  det  farligt  at     ^^j  vidende  hvor  Faren  ligger,  roligt 

kaster  Landet  ud  i  Faren.u 


holde  Valg!) 


D.   12.  August: 

(Mere  Valgfare!) 


»Der  er  store  Betænkelighe- 
der ved  at  tage  et  Valg  paa  denne 
Sag....  Men  jeg  fraraader  Valg. 
Absolut  fraraader  jeg  Valg.... 
Der  er  en  stor  Fare  for  Landet  for- 
bundet med  at  tage  denne  Valgkamp.« 


D.  14.  August:  »Der  vil  være  en  ganske  enorm 

(Endnu  mere  Fare !)      Risiko  forbundet  med  Valgs  Atliol- 

delse....    Jeg   bliver  ved  at  sige,    at 
der  er  Fare  ved  Valget.« 


Naar  man  stiller  de  sidste  tre  Udtalelser  over  for 
den  første,  vil  man  ikke  kunne  være  i  Tvivl  om,  at  man 
staar  over   for   en  gennemført    politisk   Svindel;    i 


18 


modsat  F'ald  vilde  nemlig  den  første  Udtalelse  vidne  om 
en  saa  grænseløs  Mangel  paa  Ansvarsbevidsthed  over  for 
Landet,  at  den  vilde  være  intet  mindre  end  forbryderisk. 

Regeringens  hele  Stilling  over  for  Rigsdagen  har 
da  været  en  fortsat  Bestræbelse  paa  faktisk  at  under- 
grave dens  Betydning  og  Indflydelse,  samtidig  med,  at 
Ministeriet  har  søgt  af  Hensyn  til  F'remtiden  at  fastnagle 
Partierne  til  et  Medansvar  for  Regeringens  Handlinger. 

Derfor  forstaar  vi  saa  saare  godt,  at  Hr.  Zahle  ved 
et  politisk  Møde  i  Efteraaret  om  den  sørgelig  berømte 
K  o  n  t  r  o  1  m  i  n  i  s  t  e  r  i  n  s  t  i  t  u  t  i  o  n  kunde  udtale,  at : 

»Een  Gang  indført,  er  Kontrolministrene  ikke 
uden  Nytte.«  Nej  tilvisse!  Kontrolministrene  har  væ- 
ret til  megen  Nytte  —  for  Regeringen. 

Og  derfor  vilde  Hr.  Zahle  sidste  Sommer  saa  nødig 
af  med  Hr.  Rottbøll,  at  han  for  den  Sags  Skyld  svig- 
tede alle  moralske  og  radikale  Principer,  dengang  han 
»udnævnte«  Hr.  Rottbøll  til  »kgl.  Embedsmand«. 

Ja,  —  hvem  véd,  om  det  ikke  i  Hr.  Zahles  lille  og 
forhen  saa  radikalprincipfaste  Hjerne  samtidig  kan  have 
dæmret  som  en  Mulighed,  at  Kongen  maaske  ogsaa  en- 
gang, naar  Tiderne  blev  onde  for  dette  Ministerium, 
kunde  lade  ham  —  Zahle  —  forblive  i  det  ham  be- 
troede Embede. 

Saa  vilde  Forvandlingen  være  fuldstændig;  men  alle 
Forudsætninger  har  jo  vist  sig  at  være  til  Stede! 

Tiderne  skifter. 

De  gamle  radikale  Dogmer  om  Søpoliti,  om  Krigs- 
tankens  Urimelighed,  om  Voldgift,  om  Traktater,  som  ingen 
Stal  vilde  vove  at  bryde,  og  alt  det  meget  andet  har  jo 
vist  sig  at  være  lige  til  Lossepladsen;  Radikalismens 
gamle  Teorier  har  spillet  ynkeligt  fallit. 

Og  Regeringens  Handlinger  er  en  fortsat  Fornægtelse 
af  de  gamle  Standpunkter,  men  uden  en  aaben  Erken- 
delse af,  at  de  gamle  Teorier  virkelig  er  skrinlagt.  Mi- 
nistrene forbeholder  sig  alt  og  optræder  som  dem,  der 
intet  har  lært  og  intet  har  glemt. 

Men  Enevoldstilbøjelighederne  bliver  tydeligere  og 
tydeligere.     Og  Landets  Tarv  tilsidesættes  i  Partiøjemed. 

Ministeriet  begyndte  som  en  demokratisk,  om  end 
•ensidig  radikal  Partiregering  i  socialdemokratisk  Lede- 
baand;  det  udviklede  sig  til  et  Enevol  dsmi  nister  ium 
af  reneste  Vand. 

Og  det  folkelige  Selvstyre   er  en  Saga  blot. 

Men  hvad  vilde  Hr.  Zahle  mon  have  sagt,  hvis  det 
var  ham,  der  var  i  Opposition  til  det  nu  siddende 
Ministerium?  Hvilket  beskæmmende  Eftermæle  vilde 
han  da  ikke  have  givet  dette! 


IV.    Ministeriet 

og 

Aanden  i  Folket. 


»Der  udgaar  fra  Ministre,  naar 
de  bærer  sig  ad  paa  denne  Maade,  en 
dyb  Demoralisation.^ 

(Ellinger  i  Folketinget 
under  VestindieforhandlingerneJ. 


I 


hine  bevægede  Augustdage  i  1914,  da  Verdens- 
krigen udbrød,  og  der  gik  et  Pust  af  national  Løftelse 
og  højtidsfuld  Alvor  hen  over  Landene,  fordi  man  for- 
stod, at  dette  vilde  blive  en  Kamp  om  Nationernes  Ret 
til  frit  at  udfolde  deres  Ejendommeligheder,  uden  at 
Magten  nogetsteds  skulde  kunne  sættes  i  Rettens  Sted, 
da  gik  der  ogsaa  en  Bølge  af  national  Samfunds- 
følelse og  Samfundsbevidsthe  d  gennem  det  danske 
Folk;  det  var,  som  om  Folkets  nationale  Underbevidst- 
bed under  Indtrykket  af  de  store  Begivenheder  pludselig 
blev  kaldt  frem  i  Dagens  klare  Lys;  en  national  Sam- 
ling var  ved  at  fuldbyrdes. 

Vi  forstod,  at  selv  om  Forholdene  med  Nødvendighed 
krævede,  al  vi  maatte  gøre,  hvad  der  stod  i  vor  Magt 
for  al  blive  uden  for  Krigen,  saa  vilde  dennes  Udfald 
dog  kunne  faa  den  allerstørste  Betydning  for  vort  lille 
Lands  som   for  andre   smaa  Nationers  F'remtid. 

Og  vi  følte  os  i  hine  Dage  langt  stærkere  end  ellers 
som  et  Folk  med  fælles  Fortid  og  fælles  Fremtid,  med 
fælles  Minder  og  med  fælles  Haab,  som  et  Folk,  over 
hvilket  vort  gamle  Flag  har  vajet  højt  og  stolt  og  frit 
baade  i  lyse  Tider  og  i  Modgangens  Dage,  og  som  et 
Folk,  der  har  baade  Ret  og  Vilje  til  ogsaa  fremtidig 
at  hævde  sin  Plads  i  Nationernes  Række. 

Og  medens  vi  med  Ængstelse  spurgte  os  selv,  hvor- 
dan vi  vel  var  beredte,  hvis  Krigens  Uvejr  trods  vore 
Bestræbelser  og  vor  ærlige  Vilje  alligevel  skulde  komme 
ind  over  vort  Land,  føltes  stærkere  og  stærkere  Trangen 
til  national  Samling,  til  redeligt  Samarbejde  mellem  alle 
dem,  for  hvem  den  nationale  Samlingstankes,  Folke- 
følelsens og  Statsfølelsens  Opvaagnen  og  Gennembrud 
stod  som  nødvendige  Betingelser  for  Folkets  nationale 
Genrejsning  efter  mange  Aars  Ørkenvandring,  hvor 
gamle  Fraser  og  Partidogmer  og  gammel  Part  i  fanatisme 
har  skilt  og  sat  Kløft  mellem  dem,  der  burde  have 
arbejdet  ærligt  sammen  til  Landets  Gavn. 

Nu  var  Øjeblikket  inde,  da  der  kunde  have  været 
raadet  Bod  paa  mange  af  Fortidens  Skader. 

Men  Ministeriet  Zahle,  Ministeriet  med  den 
»lykkelige  Haand«,  forstod  intet  af  dette;  Partiinter- 
esserne kunde  hos  dette  Ministerium  ikke  vige  for  Lands- 
interesserne,  Partiministeriet  ikke  for  en  national 
Landsr  ege  ring. 

Og  blandt  alle  Ministeriet  Zahles  Forsyndelser  og 
Forsømmelser  er  det  Fejlgreb,  det  her  begik,  et  af  de 
største,  et  af  dem,  for  hvilket  Folket  bør  kræve  det  til 
Regnskab. 

Samlingen  i  Folket  kunde  have  været  fuldbyrdet, 
om  Tegnet  dertil  var  blevet  givet  ved,  at  Ministeriet 
Zahle  var  traadt  tilbage,  og  en  virkelig  national  Sam- 
lingsregering var  blevet  dannet  i  de  Dage. 

Der  var  et  Øjeblik,  da  Hr.  Zahle  virkelig  tænkte 
paa  noget  saadant;  det  var  en  Dag,  da  de  ydre  Forhold 
gav  Regeringen    en    meget   alvorlig   Forskrækkelse;    men 

da  Faren  allerede  den  næste  Dag  var  drevet  over,  var 
Hr.  Zahle  atter  kry  paa  det.  Nu  var  Tanken  om  et 
Samlingsniinisterium  atter  skrinlagt;  Ministeriet  Zahle 
kunde  godt  fortsætte  alene  —  og  agere  for  Galleriet!' 
Thi  nogen  egentlig  Fare  for  Landet  vilde  der  næppe 
vise  sig  foreløbig. 

Men  skulde  Forholdene  en  skønne  Dag  igen  udvikle 
sig  i  virkelig  faretruende  Retning,  da  vil  Hr.  Zahle  jo 
nok  atter  vise  sig  tilbøjelig  til  at  smide  Tøjlerne  og 
mene,  at  nu  er  Tiden  inde  for  et  Samlingsministerium,. 
som  om  et  saadant,  naar  det  blev  dannet  paa  denne 
Maade  i  den  12te  Time  og  derfor  var  uden  virkelige  Be- 
tingelser og  Forudsætninger  for  at  kunne  træffe  de  al- 
vorlige Afgørelser,  der  maaske  kan  paakræves  med 
Timers  Varsel,  skulde  kunne  udrette  noget  virkeligt 
ved  paa  et  saadant  Tidspunkt  at  overtage  Ministeriet 
Zahles  Fallitbo. 

Nej,  det,  vi  forlængst  burde  have  haft,  var  et  virkelig 
nationalt  Samlingsm  ini  sterium,  dannet  af  Par- 
tiernes bedste,  dygtigste  og  mest  fædrelandssindede 
Mænd,  et  Ministerium,  der  kunde  have  haft  Folkets 
Tillid,  hvilket  ikke  er  og  ikke  kan  være  Tilfældet  med 
Ministeriet  Zahle,  hvis  Fortid  og  hele  partipolitiske 
Karakter  og  Handlemaade  er  en  ganske  afgjort  Hindring 
derfor. 

»Tillid«  —  sagde  Hr.  Scavenius  i  Folketinget  d.  10. 
Aug.  1916  —  »Tillid,  ja  det  er  en  overordentlig  vanske- 
lig Sag  at  have  Tillid  til  politiske  Modstandere.  Men 
det  er  heller  ikke  nødvendigt.  I  det  politiske  Liv  kan 
man  ikke  forlange,  og  ingen  forlanger  eller  venter 
at  finde  Tillid  hos  sine  politiske  Modstan- 
dere.« (! !) 

En  saadan  under  de  nærværende  Forhold  fremsat 
Udtalelse  af  Ministeriets  lovpriste  Udenrigsminister  er 
saare  betegnende  og  beskæmmende  for  Ministeriet  Zahle 
og  stempler  dette  som  et  Ministerium,  til  hvis  Mænd 
man    paa    Forhaand    maa    nære    den    dybeste    Mistillid. 

Saa  lidt  Begreb  har  altsaa  denne  »overlegne  Dygtighed«, 
Diplomaten  Scavenius,  om,  hvad  der  netop  først  og 
fremmest  burde  kunne  være  det  bærende  og  tilgrund- 
liggende i  en  Situation  som  den  nærværende,  nemlig  et 
ubetinget  gensidigt  Tillidsforhold  mellem  Re- 
gering og  Rigsdag,  mellem  Regering  og  Folk. 
Ja,  naar  Betingelsen  herfor  mangler  og  paa  Grund  af 
Forholdene  maa  mangle,  da  er  hele  Stillingen  i  Virke- 
ligheden ganske  uholdbar  og  fuldkommen  demoraliserende. 

Og  Ministeriet  har  tilvisse  ført  an  i  Demoralisationen ! 

Den  ^•  e  s  t  i  n  d  i  s  k  e  Skandale  er  ikke  slemt  os 
skal  heller  ikke  glemmes. 

Rejst  i  Dølgsmaal  og  fremmet  ved  Løgn  og  Rænker 
blev  Salget  ført  igennem  paa  lyssky  Maade  og  til  evigt 
Vidnesbyrd  om  dansk  Svaghed,  Selvopgivelse  og  Kort- 
synethed; og  Ministeriet  Zahle  satte  derved  Uduelig- 
hedsstemplet  paa  det  danske  Folk. 

Men  af  Beskæmmelsen  fødes  Genrejsningen. 

Og  Folket,  som  blev  ført  bag  Lyset  af  Ministeriet, 
vil  vende  sig  mod  disse  Ministre  og  kræve  dem  til 
Regnskab. 

Selv  Politiken  skrev  jo  forud,  at  denne  Sag  selv- 
følgelig hverken  kunde  forberedes  eller  afgøres  under 
Krigen.  Saa  megen  Sømmelighedsfølelse  var  dog  dette 
l^lad  i  Besiddelse  af. 

Men  Ministeriet  Zahle  var  parat  til  selv  under 
Krigen  at  gøre  vort  lille  Land  endnu  mindre,  os  selv 
ringere  i  Verdens  Øjne  og  vore  Muligheder  færre. 

Ministeriet  Zahle  fandt  det  i  sin  Orden  paa  et 
Tidspunkt,  hvor  andre  Nationer  ofrer  Liv  og  Blod  for 
at  bevare  deres  Landomraader,  netop  da  at  afvikle 
et  Stykke  af  Danmarks  Fortid  og  Historie,  medens  det 
burde  have  været  et  nationalt  Ministeriums  selvfølge- 
lige Opgave  at  gaa  i  Spidsen  for  Bestnvbelserne  for  at 
skabe  et  større  Danmark,  at  rejse  vort  Folk  baade  aan- 
deligt  og  materielt  og  at  udvide  vort  Virkefelt  og  ud- 
nvtte    vore    Chancer    fuldt    ud    paa    alle   Omraader    med 

Energi    og  Virkelyst,   kort    sagt    at   erindre,    at  Danmark 
har  en  Fortid  og  en  Historie,  der  forpligter. 

Men  Ministeriet  valgte  Skændselens  Vej  og  svigtede 
sine  Pligter  over  for  Land  og  Folk. 

Minister  løgne  ne  i  det  vestindiske  Spørgsmaal  er 
sørgeligt  bekendte.  D'Hrr.  Brandes  og  Scavenius  satte  i 
de  Dage  Ministeriet  et  Skændselsminde,  som  sent  vil 
glemmes.  Bag  Folkets  Ryg  og  uden  Rigsdagens  Vidende 
forberedtes  Salget  i  Smug,  til  det  praktisk  talt  var  en 
fuldbyrdet  Kendsgerning.  Og  for  at  opnaa  sin  Hensigt 
benægtede  Hr.  Brandes  frækt  Kendsgerningerne;  men 
Løgn  maa  jo  dog  ogsaa  være  tilladt  i  et  saa  ophøjet 
Formaals  Tjeneste  som  at  fremme  Ministeriet  Zahles  Planer! 

Men  Hr.  Scavenius  overgik  dog  langt  Hr.  Brandes. 

Uagtet  det  netop  var  Hr.  Scavenius  selv,  der  under 
Debatten  om  Telegramcensuren  havde  ført  Rigs- 
dagen bag  Lyset  ved  sine  urigtige  og  tilmed  ganske  upaa- 
krævede  Udtalelser  om,  at  der  i  den  udøvede  Censur 
laa  en  »tydelig  Afstandtagen«  fra  de  vestindiske  Salgs- 
rygter,  til  Trods  for  dette  dristede  Hr.  Scavenius  sig 
endog  til  i  Forbindelse  med  Omtalen  af  en  anden  og 
meget  gammel  Sag,  der  iøvrigt  paa  ingen  Maadc  —  som 
Hr.  Scavenius  mente  —  kunde  sidestilles  med  den  fore- 
liggende, at  udtale: 

))....  og  det  maa  dog  siges  at  være  noget  helt 
andet  end  at  benægte  en  Ting  over  for  en  nysgerrig 
Journalist;  det  er  noget  helt  andet  her  i  Salen 
over  for  Folkets  Repræsenta  nter,  som  har  Ret 
til  at  stille  Spørgsmaal,  og  som  Ministeren 
har  en  meget  stø  rre  Forp  li  gtelse  t  i  1  at  svare.« 

Hr.  Scavenius's  Forsvar  for  Hr.  Brandes  indeholdt  i 
Virkeligheden  en  knusende  Dom  over  ham  selv;  men  da 
dette  formentlig  ikke  har  været  Hensigten,  vidner  Ud- 
talelsen om  et  saare  frimodigt,  ja  bundløst  Hykleri. 

I  Sandhed,  der  udgaar  fra  slige  Ministre  en  dyb 
Demoralisation  til  vort  Folk. 

Og  som   Hr.  Brandes  sagde  i   P'olketinget:   »Har  jeg 

løjet,    .  .  .,    saa     har    vi    (Ministrene)    alle    løjet, 
derom  er  der  ikke  den  fjerneste  Tvivl.« 

Men  netop  derfor  og  set  i  Sammenhæng  med,  at 
forskellige  andre  Ministererklæringer  -  ogsaa  fra  før 
den  vestindiske  Sags  Fremkomst  —  har  vist  sig  ikke  at 
kunne  staa  for  en  nærmere  Prøveise,  er  Tilliden  til 
Ministrene  som  Sandhedsvidner  uhjælpeligt  horte. 

Folketingsmand  Alex.  Foss,  der  jo  ikke  blot  er  en 
af  Det  konservative  Folkepartis  ypperste  Mænd,  men 
tillige  en  af  dem,  hvis  Arbejde  har  haft  den  allerstørste 
Betydning  for  vort  Erhvervsliv  under  Krigen,  udtalte 
under  Vestindieforhandlingerne  som  Ordfører  for  Partiet 
følgende : 

»Jeg    tror,    man    har    overset,    at   der    derved    (ved 
Dementierne)  er  skabt  en  Situation,  som  gør  det  meget 
A'  a  n  s  k  e  1  i  g  t  a  t  m  0  d  e  M  i  n  i  s  t  e  r  i  e  t  s  E  r  k  1  æ  r  i  n  g  e  r 
i  Fremtiden  med  nogen  Tillid.     Hvis  vi  maatte 
komme    til   at   staa    over    for  Spørgsmaal    af  vanske- 
ligere  Natur  end  det    foreliggende,  og   Regeringen   en 
Dag  maatte  befmde  sig  i  den  Situation  at  maatte  af- 
give  Erklæringer   til    Rigsdagen   eller  til    det    danske 
Folk   om   Forhandlinger   med    Udlandet,    hvorledes 
vilde  det    nuværende  Ministerium  saakunne 
vente,  at  der  findes  Tillid  til  eller  Tro  paa, 
at  de  Erklæringer,  man  faar,  er  et  tro  Spejl- 
billede af  de  virkelige  Forhold?« 
Hermed   har   Det    konservative    Folkeparti    en 
Gang  for  alle  udtalt  sin  fuldkomne  Mistillid  til  Ministe- 
riet  Zahles   Troværdighed;    og  et  Ministerium,  der  føler 
sig  berettiget  til  ved  given  Lejlighed  at  føre  Rigsdag  og 
Folk  bag   Lyset,   kan    heller    ikke    vente    sig    andet,    saa 
meget  mere,  som  der  saavidt  vides  hidtil  ikke  har  kunnet 
gives   noget   tilfredsstillende  Svar   paa  Spørgsmaalet   om, 
naar   man   overhovedet    kan  være   sikker    paa,   at    disse 
Ministre  taler  Sandhed.      Ethvert  Middel   synes  jo  Mini- 
steriet tilladeligt,  blot  det  fremmer  dettes  Planer. 

Hr.  Rodes  skammelige  Mistænkeliggørelse  af  Dele  af 
vort    Folk    ved    hans    bekendte    og    i    høj    Grad    farlige 

Udtalelser  om  Tilstedeværelsen  af  »uneutrale  Kredse«,  — 
hvormed  der  som  bekendt  ikke  sigtedes  til  Fænomener 
som  Borgbjerg  og  Stauning  — ,  Paastandene  om  »det 
amerikanske  Initiativ«  og  »det  amerikanske  Tryk«  eller 
»Faremomentet«  i  Vestindiesagen,  dette  og  meget  andet 
vidner  klart  herom. 

Men  netop  derfor  har  da  ogsaa  Forholdene  paa 
Rigsdagen  i  de  sidste  Aar  været  ganske  umulige. 

Man  staar  her  over  for  et  Ministerium,  hvis  Ord 
og  Handlinger  man  ingen  Tillid  kan  have  til,  og  heller 
ingen  Tillid  har  til.  Og  samtidig  kræver  de  ydre  For- 
hold en  vidtstrakt  Loyalitet  og  Resignation. 

Det  konservative  Folkeparti  har  —  alt  under  Hensyn 
til  de  foreliggende  Forhold  —  valgt  at  strække  sig  saa 
langt  over  for  Ministeriet  som  paa  nogen  Maade  muligt. 
Man  har  trods  alt  forhandlet  sagligt  med  Ministeriet 
og  uden  Smaalighed  samarbejdet  med  det  i  saa  vid  Ud- 
strækning som  muligt,  efter  som  Situationen  krævede 
det.  Man  har  ved  at  give  Ministeriet  den  videst  mulige 
Handlefrihed  villet  fastslaa,  at  Ministeriets  —  og  Lan- 
dets —  Vanskeligheder  ikke  i  nogen  Maade  skyldes  en 
indrepolitisk  Oppositions  Modvillighed  eller  kan  lægges 
en  saadan  til  Last. 

Men  derved  er  Ansvaret  netop  ogsaa  i  ganske  sær- 
lig Grad  lagt  over  paa  Ministeriet;  og  anderledes 
kan  det  under  de  forhaandenværende  Forhold  heller 
ikke  være.  Ministeriet  maa  handle  paa  eget  Initiativ  og 
i  lørste  Række  paa  eget  Ansvar;  Oppositionen  har,  som 
Forholdene  ligger,  hvor  det  har  været  muligt,  givet  det 
en  mere  eller  mindre  passiv  Tilslutning  og  har  derved 
ikke  afskaaret  sig  selv  fra  at  øve  i  hvert  Fald  riogen 
Indflydelse  paa  de  forelagte  Lovforslags  endelige  Form, 
hvilket  jo  vilde  have  været  Tilfældet,  hvis  den  havde 
stillet  sig  i  blank  Opposition. 

Men  at  Forholdene  i  Længden  er  uholdbare,  kan 
enhver  se.  Derfor  længes  man  efter  normale  Tilstande 
baade  i  den  ene  og  den  anden  Retning  og  efter  det 
Valg,   som  nu  kommer  og  skal  bringe  Klaring. 

x\t  mange  konservative  Vælgere  har  fundet,  al  Det 
konservative  Folkeparti  har  vist  Ministeriet  alt  for  stor 
Imødekommenhed  og  paa  for  mange  Punkter  taget  Med- 
ansvaret for  Ministeriets  Handlinger,  er  imidlertid  saa 
naturligt,  at  det  ikke  kan  forundre  nogen. 

Tilstandens  Uholdbarhed  viser  sig  overalt.  Vi  be- 
hover kun  at  anføre  enkelte  Eksempler: 

1.  Ministeriet  har  stadig  til  Overvindelse  af  de  op- 
staaede  ydre  Vanskeligheder  uden  for  sit  eget  Parti  søgt 
—  og  maattet  søge  —  Bistand  hos  fremragende  Repræsen- 
tanter for  Handel,  Industri,  Landbrug  og  Skibsfart;  og 
Bistanden  er  beredvilligt  blevet  ydet  i  fælles  Interesse. 
Men  kan  et  saadant  Forhold  overhovedet  hvile  paa  andet 
end  gensidig  Tillid? 

2.  Regeringen  betragter  det  som  en  national  Pligt 
for  Landbrugets  Mænd  at  fremskatYe  den  til  Landets 
Forsyning  nødvendige  Kornmængde  ved  i  Befolkningens 
Interesse  at  tilsaa  de  fornødne  Arealer,  og  denne  Betragt- 
ning er  jo  rigtig ;  men  det  kan  kun  være  som  Udslag  af 
Følelsen  af  det  nationale  Sammenhold  og  gensidige 
Tillidsforhold,  hvor  det  heller  ikke  over  for  Land- 
bruget glemmes,  at  Arbejdet  er  sin  Løn  værd. 

3.  Befolkningen  udsteder  mellem  Aar  og  Dag  en 
Mængde  Erklæringer  »paa  Tro  og  Love«.  Det  er  bit- 
ter Ironi,  at  dette  sker  under  Ministeriet  Zahle  med  de 
ovenfor  omtalte  Ministererklæringer  og  den  derved  aaben- 
barede  Ministermoral.  Eksemplet  fra  oven  har  tilvisse 
ikke  været  af  det  gode. 

Men  alt  somForstaaelsen  af, hvad  Ministeriet  Zah  le 
nationalt  har  skadet  Landet  og  Aanden  i  Folket,  breder 
sig  i  videre  og  videre  Kredse,  vil  der  stærkere  og  stær- 
kere rejse  sig  et  Krav  om  Renhed  og  Sandhed  i  vore 
offentlige  politiske  Forhold  og  om  en  Regering,  paa  hvis 
Ord  man  kan  stole,  og  som  man  derfor  med  T  il  lid  kan 
samles  om. 

Og  dette  Krav  vil  en  Dag  vokse  sig  saa  stærkt,  at 
man  ikke  mere  vil  kunne  komme  uden  om  det. 


V.  Neutralitetspolitiken 

og  , 

Forsvarsspørgsmaalet. 


y>Ikke  en  Teddel  har   vi  forandret 
i  vor  Militæropfattelse«. 

(Ove  Rode  i  1916). 

aar  man  i  ministerielle  Kredse  ynder  at  tale  om 
»v  o  r«  (d.  Y.  s.  M  i  n  i  s  t  e  r  i  e  ts)  Neutralitetspolitik,  som  om 
Hævdelsen  af  Danmarks  Neutralitet  var  et  særligt  radikalt- 
ministerielt  Privilegium,  da  er  dette  en  højst  alvorlig  og 
ganske  utilladelig  Tilsnigelse;  thi  den  ubetingede  og  gan- 
ske ligelige  Neutralitet  er  simpelthen  hele  Landets  og 
ikke  i  mindste  Maade  i  særlig  Grad  Ministeriet  Zahles 
Politik.  Ethvert  Ministerium  vilde  være  henvist  til  at  føre 
sin  Udenrigspolitik  i  Overensstemmelse  med  hele  Folkets 
klare  og  tydelige  Neutral  itetsvilje.  Derfor  er  det  kun 
laante  Fjer,  Ministeriet  i  denne  Sag  pynter  sig  med  og 
søger  at  slaa  sig  op  paa. 

Det  danske  Folk  ønsker  og  har  under  hele  Krigen 
ønsket  at  forblive  neutralt,  ikke  i  sine  F'ølelser,  men  i 
sin  Optræden;  det  er  vor  faste  Vilje,  saavidt  det  staar 
til  os,  at  bevare  vor  Neutralitet;  og  det  er  vort  Haab,  at 
vor  Neutralitet  ogsaa  fremdeles  maa  blive  respekteret  af 
alle.     Thi  det  er  jo  herpaa,  at  det  hele  kommer  an. 

Proklameret  Neutralitet  er  jo  i  sig  selv  ingen  Ga- 

ranti  mod  Angreb  udefra;  ja  selv  garanteret  Neutra- 
litet har  jo  vist  sig  ikke  at  være  synderlig  mere  værd. 
Naar  man  i  sin  Tid  talte  saa  meget  om  at  konstatere 
sin  Neutralitet,  da  var  dette  jo  det  rene  Nonsens;  og  at 
ville  forsvare  sin  Neutralitet  er  i  de  fleste  —  virkelig 
alvorlige  —  Tilfælde  en  Selvmodsigelse;  thi  den  Dag,  da 
man  for  Alvor  skal  til  at  værge  sit  Land  mod  et  fjendt- 
ligt Overfald,  da  er  man  jo  i  Virkeligheden  med  det 
samme  selv  midt  inde  i  Krigen. 

Maalet  er  derfor  ikke  at  forsvare  sin  Neutralitet, 
men  at  bevare  den,  dette,  at  Neutraliteten  respekteres, 
agtes  af  alle,  fordi  man  forstaar,  at  der  bag  de  afgivne 
Erklæringer  og  de  trufne  Foranstaltninger  virkelig  er  en 
ærlig  og  redelig  Vilje  til  Stede  til  at  forblive  neutral. 

Men,  naar  dette  er  Tilfældet,  naar  det  staar  fast,  at 
ingen  ledende  eller  ansvarlig  Politiker  her  i  Landet  kunde 
ta^nke  sig  —  eller  vilde  gaa  med  til  —  at  fravige  Neu- 
tralitetsprincipet,  naar  A-i  alle  stadig  har  krævet,  at  Sta- 
ten skal  være  neutral  i  sine  Handlinger,  og  at 
hverken  Regeringen  eller  de  enkelte  Ministre,  heller 
ikke  en  Hr.  Stauning,  maatte  foretage  sig  Skridt,  der  kunde 
kompromittere  vor  neutrale  Stilling,  vor  neutrale  Hold- 
ning, saa  har  Folket  dermed  til  Punkt  og  Prikke  opfyldt, 
hvad  man  med  Rette  kan  kræve  af  det,  naar  det  for- 
langer sin  Neutralitet  respekteret. 

Hvor  det  danske  Folk  under  dette  har  sine  Sym- 
patier, det  vedkommer  ikke  i  mindste  Maade  vor  Neu- 
tralitetspolitik; og  det  er  intet  mindre  end  et  Forsøg  paa 
at  voldføre  Folkets  sunde  Tankegang  og  Følelse,  ja  at 
dræbe  Aanden  i  Folket,  naar  man  vil  kræve  af  det,  at 
det  skal  fornægte  sin  Retsfølelse  og  Retsbevidsthed  og 
glemme  Fortiden  og  fordele  sine  Sympatier  ligeligt  til 
begge  Sider.  Et  saadant  Krav  vilde  det  danske  Folk 
ingensinde  kunne  opfylde;  og  det  kan  heller  ikke  med 
nogensomhelst  Ret  stilles  til  det. 

Det  er  netop  de  neutrale  Staters  og  Nationers  Ret 
og  Pligt  at  holde  Retsfølelsen  levende  og  være  de  kæm- 

pende  Landes  vaagile  Samvittighed,  alt  medens  de  iagt- 
tager den  strengeste  Neutralitet  i  deres  ydre  Handlinger. 
Og  det  er  ikke  pjaltet  Eftergivenhed  og  Krummen  Ryg 
til  begge  Sider,  men  en  fast,  værdig  og  retlinet  Optræden 
udadtil,  der  er  det  bedste  Værn  for  et  lille  Lands  fortsatte 
Bestaaen.  Thi  derigennem  viser  Folket,  at  det  ejer  den 
Vilje,  der  betinger  national  Levedygtighed  og  giver  Ret 
og  Adkomst  til  at  nyde  det  kosteligste  og  dyrebareste  af 
Livets  Goder,  nemlig  Landets  Frihed  og  Selvstændig- 
hed. Og  derfor  kan  et  Folk  ikke  lade  sig  paatvinge 
en  Hjertets  unaturlige  Neutralitet,  som  vilde  dræbe  Fol- 
kets Sjæl. 

Men  fuld  og  ærlig  og  ubetinget  Neutralitet  i  Statens 
Handlinger,  det  maa  og  skal  et  neutralt  Folk  kræve  ud- 
vist til  alle  Sider.  Og  om  denne  Neutralitet  er  alle  Dan- 
ske fuldkommen  enige;  den  er  ikke  i  mindste  Maade 
noget  særegent  for  Ministeriet  Zahle  eller  specielt  for  Hr. 
Scavenius. 

Og  med  Hensyn  til  Ministeriet  Zahles  »særlige  Be- 
tingelser« for  at  varetage  vor  Neutralitetspolitik  og  den 
Maade,  paa  hvilken  denne  er  blevet  røgtet  under  Krigen, 
da  er  der  tilvisse  slet  ingen  Grund  til  i  den  Anledning 
at  lovprise  eller  laurbærkranse  Ministeriet;  thi  Initia- 
tivet har  paa  intet  Punkt  været  Hr.  Scavenius's  eller  Hr. 
Zahles.  Al  Tale  om,  at  det  er  Ministeriet,  der  har 
holdt  Danmark  uden  for  Krigen,  er  derfor  det  rene  Van- 
vid eller  den  tykkeste  Uvidenhed  om  de  virkelige  Forhold. 

Bortset  fra  hine  første  Augustdage,  da  Ministeriet  var 
ved  at  tabe  Hovedet,  har  der  overhovedet  hidtil  ikke 
vieret  nogen  virkelig  Fare  for  Landets  Inddragen  i  Ver- 
denskrigen. Skyerne  er  trukket  op  et  Par  Gange;  men 
de  har  fordelt  sig  igen,  inden  de  naaede  os.  Hr.  Scave- 
nius har  kunnet  sove  roligt.  Forholdene,  saavel  de  nu- 
værende som  Hensynet  til  Stillingen  og  Handelsforholdene 
udadtil  efter  Krigen,  har  bevirket,  at  de  krigsførende 
Magter  har  fundet  det  mest  stemmende  med  deres 
egne  Interesser  at  lade  Danmark  være  uden  for  Krigen. 

Derfor  har  Lykken  været  større  end  Forstanden;  02 
derfor  kan  Hr.  Scavenius  lade  sig  hylde  som  Landets 
Redningsmand  i  Farens  Stund  —  af  dem,  der  gider  tro 
paa  sligt  Nonsens.  Dette  er  den  simple  Sandhed  om 
den  Ting. 

Hr.  Scavenius  hehøver  blot  at  hengive  sig  til  Studiet 
af,  hvad  hans  egen  kære  Kollega,  Ministeriets  anden 
Neutralitetsvogter,  Krigsminister,  Dr.  phil.  P.  Munch  i  sin 
Tid  har  skrevet  i  »Det  ny  Aarh  undr  ede«,  hvor  det 
bl.  a.  hedder:  »Den  brutale  Egennytte  bestemmer 
Stormagternes  Politik  nu  som  altid«;  han  vil  da 
med  sin  medfødte  Beskedenhed  snart  blive  klar  over,  at, 
hvis  f.  Eks.  den  af  Hr.  Munch  i  den  paagældende  Ar- 
tikel særlig  nævnte  Stat  havde  set  sin  Fordel  ved  at  ind- 
drage dansk  Landomraade  i  Krigen,  da  vilde  al  hans 
højtpriste  Statsmandskunst  ikke  have  forslaaet  det  aller- 
ringeste. 

Og  fordyber  Hr.  Scavenius  sig  yderligere  i  et  gavn- 
ligt Tilbageblik  og  en  forhaabentlig  nyttig  og  frugtbar 
Selvkritik,  vil  han  til  sin  Forskrækkelse  opdage,  i  hvor 
ringe  Grad  han  i  Virkeligheden  har  opfyldt  sin  Pligt  til 
at  værne  vor  Neutralitet  imod  Mistænkeliggørelser;  han 
vil  da  opdage  sin  egen  Ministerkollega  Hr.  Stauning,  —  for 
slet  ikke  at  tale  om  det  med  Regeringen  allierede  Soci- 
aldemokratis andre  Ledere  —  Arm  i  Arm  med  den  my- 
stiske og  i  hvert  Fald  saare  uneutrale  Hr.  »Parvus« 
fDr.  A.  HelphandJ:  og  han  vil  prise  sin  Lykke,  at  dette 
overhovedet  er  gaaet  godt,  omend  ganske  uden  hans  F'or- 
tjeneste  og  til  Trods  for,  at  han  som  Udenrigsminister 
har  taalt  denne  uneutrale  Optræden  af  et  Me'dlem  af 
Ministeriet. 

Vi  vender  os  nu  til  Tvetydighedens  og  Forargelsens 
Tegn  inden  for  Ministeriet,  Krigsminister  Munch,  og  spør- 
ger danske  Vælgere,  som  ikke  har  opgivet  og  ikke  vil 
opgive  Kravet  om  Ærlighed  og  Redelighed  i  dansk  Po- 
litik,  om    det    ikke   maa    kaldes   en    Forbrvdelse   mod  ul 

sund  Sans,  at  den  Mand,  der  mere  end  nogen  anden 
gennem  en  Række  af  Aar  har  arbejdet  paa  at  nedbryde 
Tilliden  til  vort  Værn  og  udmarve  Forsvarsviljen  i  Fol- 
ket, at  netop  han  skal  staa  i  Spidsen  for  Landets  For- 
svarsvæsen  under  Forhold,  hvor  det  en  hvilkensomhelst 
Dag  kan  blive  dødelig  Alvor. 

Er  noget  egnet  til  at  skabe  Demoralisation  i  Folket, 
da  maa  det  dog  være  dette! 

Hr.  Munch,  den  radikale  Fanatiker,  hvis  Kamp  imod 
Forsvaret  allerede  begyndte  med  hans  ivrige  Deltagelse 
i  Studenterforeningens  politiske  Diskussioner  i  Halvfem- 
serne, og  hvis  politiske  Udvikling  som  radikal  historisk 
Forfatter,  Folketingsmand  og  nu  Minister  er  foregaaet  i 
lige  og  ubrudt  Linie,  stadig  travlt  beskæftiget  med  at 
lægge  Forsvarssagen  for  Had,  han  »administrerer«  nu 
Forsvarslovene  af  1909! 

Og  mere  end  det!  Det  er  jo  ingen  Hemmelighed, 
at  der  i  de  sidste  Aar  er  truffet  adskillige  militære  For- 
anstaltninger, som  paa  ingen  Maade  kan  siges  at  være 
paakrævede  alene  af  en  loyal  Udførelse  af  disse  For- 
svarslove. 

Og  Hr.  Munch  har  paa  Forsvarsbudgettet  ekstra- 
ordinært —  til  Sikringsstyrke  m.  m.  —  faaet  bevilget 
Millioner  efter  Millioner,  ja  Hundreder  af  Millioner,  som 
end  ikke  de  vestindiske  Judaspenge  —  som  vel  oprin- 
delig paatænkt  —  paa  langt  nær  formaar  at  dække. 

Hvad  er  egentlig  Meningen? 

Vil  Krigsminister  Munch  ikke  mere  kendes  ved 
sin  Fortid?  Er  Hr.  Munch  nu  naaet  til  samme  Op- 
fattelse som  hin  radikale  Venstremand,  der  udtalte,  at 
»hele  det  radikale  Venstres  Militær  program 
ligger  sønderflænget  under  Pigtraadshegnene«? 
Har  Hr.  Munch  skiftet  Overbevisning? 

Vi  har  intet  hørt   herom. 

Vi  har  derimod  hørt  Hr.  Minister  Ove  Rode  fortælle, 
at:  ;>Ikke  en  Tøddel  har  vi  forandret  i  vor 
Mil  itærop  fatte  Ise«. 

Og  det  var  netop  Hr.  Rode,  der  i  1910  udtalte: 

»Vi  vil  konstatere  vor  Neutralitet;  men  vil 
Fjenden  ikke  respektere  det,  da  skal  der  ikke 
løsnes  et  Sku d«. 

Men  hvis  dette  ogsaa  er  Hr.  Mnnclis  Opfattelse,  hvor- 
til da  de  Hundreder  af  Millioner? 

Maa  vi  faa  Klarhed  i  dette  Spørgsmaal!  Maa 
vi  faa  en  bestemt  og  utvetydig  Udtalelse  om, 
at  det  er  Ministeriets  Hensigt,  at  vort  Værn 
skal   bruges  i   paakommende   Til  fæ  Ide! 

Naar  man  har  at  gøre  med  Medlemmer  af  Ministe- 
riet Zahle,  maa  man  efter-  det  i  Vestindiesagen  passerede 
forlange  klar  og  tydelig  Besked,  som  nagler  Ministeriet 
fast  til  et  Standpunkt,  det  ikke  senere  kan  løbe  fra  og 
fornægte. 

Det  er  i  dette  Tilfælde  ikke  nok  at  henvise  til,  at 
de  mange  Foranstaltninger  og  de  store  Udgifter  jo  vilde 
være  meningsløse,  hvis  det  ikke  var  Hensigten  at  benytte 
Værnet,  om  det  maatte  blive  nødvendigt.  Thi  Millio- 
nerne har  jo  i  hvert  Fald  stukket  Størstedelen  af  For- 
svarsvennerne  Blaar  i  Øjnene  og  lammet  Oppositionen  mod 
Fænomenet  Munch.  Og  andet  har  de  maaske  slet 
ikke  skullet  tjene  til. 

Men  ogsaa  af  Hensyn  til  Udlandet  er  det  nødven- 
digt at  skabe  Klarhed  og  nedslaa  enhver  Tvivl  om  dette 
Spørgsmaal;  thi  vi  har  kun  Ret  til  at  kræve  vor  Neu- 
tralitet respekteret,  naar  vort  Militærvæsen  virkelig  er 
effektivt  og  i  paakommende  Tilfælde  vil  blive  anvendt. 
Derfor  maa  der  overhovedet  ingen  Tvivl  eller  Uklarhed 
kunne  herske.  Hr.  Munch  maa  tvinges  til  at  bekende 
Kulør.  I  et  Forhold,  der  angaar  Landets  dybeste  Inter- 
esser, maa  Halvhed,  Uklarhed  og  Tvetydighed  ikke 
taales. 

Og  Hr.  Munch's  Virksomhed  som  Krigsminister  har 
netop  i  høj  Grad  været  tvetydig. 

Til    at   begynde   med  saa  man  den  Mærkværdighed, 

iil  der  etableredes  en  nær  Sanivirken  mellem  social- 
-demokratiske  Blade  og  Krigsministeren  i  Anledning  af 
iMi  Række  mer  eller  mindre  grundløse  Soldaterklager. 
Denne  for  Disciplinen  i  Hæren  saa  velsignelsesrige  Virk- 
somhed ophørte  dog  temmelig  brat,  formentlig  af  visse 
Aars.ager. 

Derefter  saa  man  med  Undren  Hr.  Munch  gaa 
med  til  adskillige  nye  militære  Foranstaltninger, 
der  kun  kunde  glæde  Landets  virkelige  Forsvarsvenner. 
Men  ak!  Foranstaltningerne  viste  sig  snart  prægede  af 
den  sædvanlige  Halvhed  og  Mangel  paa  Konsekvens  og  var 
derfor  af  tvivlsom  Værdi.  Man  kunde  ikke  skabe  et 
nogenlunde  homogent  Forsvar  uden  paa  enkelte  Punkter 
at  gaa  uden  for  de  ved  Forsvarsordningen  af  1909  fast- 
satte Rammer.  Og  sligt  lod  sig  absolut  ikke  gøre!  Som 
om  Ministeriet  Zahle,  hvis  Eksistens  jo  er  Socialdemo- 
kraterne saa  saare  dyrebar,  ikke  paa  Rigsdagen  vilde 
have  faaet  en  hvilkensomhelst  Bemyndigelse  og  en  hvil- 
kensomhelst  Bevilling,  det  havde  sat  Ministeriets  For- 
bliven ind  paa  under  Henvisning  til  de  Krav,  den  fore- 
liggende ydrepolitiske  Situation  stillede. 

Men  Hr.  Munch  vilde  ikke  ud  over  Halvheden, 
skønt  en  Samling  Ringe  som  bekendt  ikke  er  nogen 
Kæde,  saa  længe  den  indbyrdes  Forbindelse  ikke  er 
i  Orden,  eller  der  blot  mangler  et  eneste  Led.  Og 
halve  Forsvarsforanstaltninger  er  som  Regel  aldeles 
intet  værd. 

I  Sikringsstyrken,  som  Regeringen  jo  havde  ind- 
kaldt paa  eget  Initiativ  og  paa  eget  Ansvar,  mærkede  man 
ikke  meget  til,  at  der  blev  gjort,  hvad  der  kunde  gøres, 
for  at  Mandskabet  kunde  være  velindøvet  og  rede,  hvis 
der  blev  Brug  for  del.  Den  megen  og  unødvendige 
Lediggang,  som  snart  blev  almindelig,  kunde  kun  tjene 
til  Demoralisation  og  Svækkelse  af  Disciplinen  i  Hæren. 
Hr.  Munch's  blødagtige  Optræden  over  for  de  »konse- 
kvente« Militærnægter-Sultekunstnere  og  de  deraf  følgende 

Pøbeloptøjer  skal  ogsaa  erindres  som   betegnende  for  det 
nnværende  Regimente. 

For  rettidig  Ammunitionstilvirkning  og  Fremstilling 
af  Materiel  ved  virksomt  Samarbejde  med  den 
private  Storindustri  blev  der  —  som  offentlig  be- 
kendt —  ikke  sørget,  skønt  en  saadan  Samvirken  øjeblik- 
kelig burde  have  været  bragt  i  Stand  ved  Krigens  Udbrud. 
Og  saaledes  kunde  der  nævnes  adskilligt. 

Kortsagt,  der  h\e\  a^  Krigsminister  Munch  truffet  visse 
Foranstaltninger,  som  kunde  synes  at  tjene  Forsvarets 
Tarv,  men  hvis  Mangler  og  uheldige  Følger  netop  maatte 
glæde  den  Dr.  phii  P.  Munch,  som  vi  har  kendt  gennem 
mange  Aar;  og  der  blev  forsømt  adskilligt,  som  netop 
ikke  vilde  have  glædet  denne. 

Derfor  spørger  vi  med  fuld  Føje,  selv  om  dette  Spørgs- 
maal  er  Ministeriet  generende:  Hvor  staar  Hr.  Munch? 
Og  vi  gaar  paa  Forhaand  ud  fra,  at  Hr.  Munch  staar  —  eller 
i  hvert  Fald  selv  mener  at  staa  —  dér,  hvor  han  altid 
har  staaet. 

Det  var  jo  nemlig  Hr.  Munch,  der  engang  skrev  følgende: 

))  ,,Aa,  ja!"  er  der  dem,  der  vil  sige,  ,,men  det  er 
jo  en  ærlig  Sag  at  skifte  Mening."  Sandt  nok;  det 
kan  det  være,  skønt  det  alle  Dage  klæder  Mænd  ilde 
at  skifte  Meninger,  de  har  kæmpet  for  Tiaar  efter 
Tiaar,  og  i  hvis  Navn  de  har  vundet  Magten.  Men 
i  hvert  Fald,  skifter  man  Mening,  saa  maa  man  staa 
frem  og  sige  det  ærligt:  Jeg  har  taget  fejl  før;  jeg 
mener    noget    andet    nu.      Hvis    man  i  Stedet  vælger 

at    skjule,    at    man    har   skiftet,    saa  er  det  en 

ynkelig  og  tarvelig  Adfærd.  Den  Mand,  som  bæ- 
rer sig  saaledes  ad,  har  intet  Krav  hverken 
paa  Respekt  eller  Tillid«. 

Hr.  Munch  har  ikke  meldt  sig  som  den  Omvendte. 
Og  derfor  maa  vi  gaa  ud  fra,  at  der  ingen  Omvendelse 
har    fundet  Sted    for    hans  Vedkommende,    selv  om  han 

paa  visse  Punkter  har  maattet  bøje  sig  for  den  haardhæn- 
dede  Virkelighed. 

Men  da  er  hans  Forbliven  som  Krigsminister 
en  national  Ydmygelse  og  Uværdighed,  en 
Uærlighed  og  en  Haan  mod  Folket;  og  den  kan 
under  visse  Forhold  rumme  en  alvorlig  Fare 
for  Landet. 

Ogsaa  fra  denne  Minister  udgaar  der  da  en  dyb 
Demoralisation. 


VI.    Hr.  Rodes  Dyrtids- 


og 


Ernæringspolitik. 


M. 


y> Indenrigsministeren  bemyndiges  til 
indtil  videre  at  træffe  Foranstaltninger 
til  Regulering  af  Prisen  paa  Levneds- 
midler og  Varer,  derunder  mod  fuld 
Erstatning  at  lade  Staten  overtage  saa- 
danne  Levnedsmidler  og  Varer,  som 
det  er  af  Betydning  for  Samfundet  at 
have  Raadighed  over. 

Købesummen  for  Varer,  som  Staten 
maatte  overtage,  fastsættes  af  Kommis- 
sioner, hvis  Virksomhedsomraade  og 
Sammensætning    bestemmes     ved    kgl. 

Anordnings 

(Lov  af  7.  Aug.  19UJ. 


edens  Folkets  nye  Grundlov  indtil  nu  har  slumret 
i  sit  Sølverskrin,  har  Ministeriets  stormægtige  Indenrigs- 
samt Over-Handels-  og  Landbrugsminister  Hr.  Ove  Rode, 
egenmægtigt  skaffet  Landet  en  midlertidig  Grundlov  paa 
Halsen,  idet  Lejlighedsloven  af  7.  Aug.  1914  om  pris- 
regulerende Foranstaltninger  efterhaanden  faktisk 
er  blevet  ophøjet  til  en  Slags  Ernæringsgrundlov,  i  Kraft 
af  hvilken  Hr.  Rode  tilfredsstiller  sine  diktatoriske  Ly- 
ster ved  allehaande  Forbuds-  og  Tvangsforanstaltninger 
over  for  den  næringsdrivende  Mellemstand  i  By  og 
paa  Land. 

Denne  Lov,  hvis  Indhold  er  anført  ovenfor,  giver  jo 
Hr.  Rode  meget  vidtgaaende  Bemyndigelser  og  viser,  at 
Hr.  Rode  har  forstaaet  at  benytte  sig  af  den  Nervøsitet,, 
der  ret  naturligt  gav  sig  Udslag  i  de  første  Dage  af  Verdens- 
krigen, til  at  sikre  sig  en  Magt,  som  gav  Rum  for  al 
mulig  Vilkaarlighed  og  for  alle  mulige  enevældige  Ten- 
denser. 

Det  er  da  ogsaa  paa  Grundlag  af  denne  Lov,  at  Hr. 
Rode  har  nedsat  de  ca.  50  Kommissioner  og  Nævn,  som 
nu  hersker  næsten  eneraadigt  over  dansk  Erhvervsliv. 

Men  den  Syndflod  af  Forordninger  og  Forbud,  ved 
hvilke  Hr.  Rode  søger  at  gennemføre  sit  statssociali- 
stiske  Tvangs  regi  mente,  og  som  Ministeriet  til  Tider 
ikke  selv  synes  at  kunne  holde  Rede  paa,  lader  næsten 
formode,  at  Foranstaltningernes  Talrighed  har  til  Hen- 
sigt at  dække  over  og  tilsløre  deres  Mangelfuldhed  og 
Slethed. 

Den  Tvangstanke,  der  stadig  har  præget  Hr.  Rodes 
Dyrtids-  og  Ernæringspolitik,  er  jo  som  bekendt,  at 
Prisreguleringen,  Maksimalprispolitiken,  er 
det  eneste  saliggørende. 

Men  Ernæringsproblemet  har,  som  man  let  ser,  i 
Virkeligheden  to  Sider,  den  ene,  som  er  den,  Hr.  Rode 
udelukkende  har  forset  sig  paa,  fordi  den  giver  en  øje- 
blikkelig Popularitet  og  dermed  en  Parti-  og  Valgchance, 
er  Prisbilligheden,  den  i  sig  selv  fortræffelige  og  i 
høj  Grad  berettigede  Opgave  at  tilbyde  den  mindre  be- 
midlede Del  af  Befolkningen  de  vigtigste  Livsfornøden- 
heder  til  en  rimelig  Pris;  men  den  anden  og  mindst 
lige  saa  vigtige  Side  af  Sagen  er  selve  Sikringen  af 
Landets  l^ehov,  af  Hjemmeforbruget,  enten  gennem 
Tilførsler  eller  Hjemmeproduktion ;  thi  de  billige  Priser 
hjælper  i  sig  selv  lidet,  naar  Varerne  ikke  kan  skaffes 
til  Stede  og  virkelig  kan  købes  i  tilstrækkelige  Mæng- 
der til  de  fastsatte  lave  Priser. 

Og  her  er  netop  det  Punkt,  paa  hvilket  hele  Hr. 
Rodes  Prisreguleringspolitik  ynkelig  er  strandet.   Hr.  Rode 

har  ikke  forstaaet  eller  ikke  villet  forstaa,  at,  naar  Rege- 
ringen lammer  det  private  Initiativ,  saaledes  som  Hr. 
Rode  paa  saa  mangfoldige  Maader  har  gjort  det,  saa  er 
det  Statens  uafviselige  Pligt  ved  rettidige  Foranstaltnin- 
ger at  bøde  paa  de  Ulemper  og  den  Nedgang  i  For- 
syningen og  Produktionen,  som  deraf  nødvendigvis  maa 
folge. 

Det  er  hævet  over  enhver  Tvivl,  at  Danmarks  dyg- 
tige og  driftige  Handelsstand  med  fornuftig  og  rundelig 
Støtte  fra  Statens  Side  fra  første  Færd  vilde  have  løst 
Tilfør  selsspørgsm  a  ålet  paa  en  langt  bedre  Maade, 
end  det  blev  løst  eller  rettere  sagt  ikke  blev  løst  af 
Hr.  Rode. 

Vi  behøver  blot  at  se  paa  Forholdene,  som  de  fore- 
laa  ved  Krigens  Udbrud  i  August  1914.  Det  var  da  klart 
for  alle  Kyndige,  at  der  vilde  blive  Brug  for  betydelige 
Mængder  Rug  til  Supplering  af  vort  Brødkorn  og  navnlig 
Foderstoffer,  saa-  meget  mere,  som  vort  eget  Høst- 
udbytte i  første  Række  maatte  anvendes  som  Brødkorn 
og  ikke  som  Foderkorn,  og  der  jo  naturligvis  ogsaa 
burde  sørges  for  passende  Reservebeholdninger.  For- 
holdene var  tilmed  saa  gunstige  som  vel  muligt:  Rug 
kunde  netop  i  store  Mængder  købes  paa  denne  Aarstid 
og  til  ret  rimelig  Pris;  Skibsfarten  var  midlertidigt 
næsten  standset,  hvorfor  der  var  rigeligt  afSkibsrum  til 
Stede;  og  Fragterne  var  lave.  Det  private  Initiativ  var 
rede  og  opmærksomt  paa  Forholdene;  ja  der  skete  di- 
rekte Henvendelse  til  Regeringen  (Finansminister  Brandes) 
om  at  skaffe  den  fornødne  amerikanske  Valuta  til  Dæk- 
ning af  Indkøbene.  Men  Staten  tøvede  i  Stedet  for  re- 
solut og  hurtigt  at  yde  den  fornødne  Støtte;  og  der  blev 
derfor  næsten  intet  købt,  medens  Tid  var;  thi  Risikoen, 
som  Staten  altid  gavmildt  overlader  det  private  Initiativ, 
var  under  de  usikre  Forhold  for  stor,  naar  Staten  ikke 
vilde  træde  til  som  Garant.  I  Stedet  derfor  begyndte 
Staten  at  købe  noget  Hvede,  som  kunde  faas  til  enhver 
Tid ;    men  Indkøbene  af  Rug  og  Majs,   som  maatte  fore- 

tages  alligevel,  blev  udskudt  til  et  Tidspunkt,  hvor  Pri- 
serne var  høje  og  Mængderne,  der  kunde  købes,  util- 
strækkelige, hvilket  naturligvis  øvede  sin  uheldige  hid- 
virkning paa  Landbruget  ved  Formindskelse  af  Besæt- 
ningernes Størrelse  —  i  første  Omgang  af  Svineholdet  — 
og  Forringelse  af  Produktionsevnen. 

Den  samme  Fejl  har  Regeringen  begaaet  Gang  paa 
Gang:  ikke  at  gribe  rettidigt  ind  og  sørge  for  at  holde 
Hjemmepriserne  nede  og  Produktionen  i  Gang  ved  rige- 
lige Tilførsler.  Endnu  i  Sommeren  1916  kunde  og  burde 
der  af  Staten  have  været  foretaget  meget  betydelige  hid- 
køb af  Rug  og  Foderstoffer  i  god  Tid,  medens  Priserne 
var  forholdsvis  lave. 

Landbrugets  Modstand  mod  Regeringens  Kornord- 
ninger og  de  som  Følge  af  R  egeringens  Fejlgreb 
og  Forsømmelighed  nødvendiggjorte  meget  betyde- 
lige og  undertiden  for  Bedriften  næsten  ødelæggende 
Kornudskrivninger,  vidner  højt  om,  hvor  slet  Rege- 
ringens Kornpolitik  har  været.  Og  denne  Modstand  var 
jo  i  sig  selv  berettiget,  fordi  den  var  en  Kamp  for  Be- 
sætningernes Bevarelse,  en  Kamp  for  at  redde  Re- 
sultatet og  Udbyttet  af  maaske  mange  Aars  dygtigt  og 
udholdende  Arbejde.  Men  naar  man  efter  Afleveringen 
af  Pligtydelserne  næsten  intet  Foder  havde  tilbage, 
maatte  Besætningerne  jo  formindskes;  men  dette  skete 
ikke  med  blide  Følelser  over  for  det  Ministerium,  hvis 
kortsynede  Politik  og  mangelfulde  Foranstaltninger  var 
Sk  vid   heri. 

Og  det  nytter  ikke  Regeringen  noget  at  henvise  til, 
at  dets  Lovforslag  angaaende  Kornordningen  har  faaet 
alle  Partiers  Tilslutning,  bortset  fra  Modstanden  mod  det 
uretfærdige  Ligningsgrundlag  m.  m.  Thi  alle  Partier 
maatte  naturligvis  være  med  til  at  sikre  Befolkningen 
Brødet  —  trods  de  tidligere  af  Regeringen  begaaede 
Fejl,  som   nu   føles  saa  haardt  af  Landbruget. 

Regeringen  har  ikke  forstaaet,  at  det  først  og  frem- 
mest   gjaldt    om    at    sikre    og    skaffe    rigelige   Tilførsler, 

medens  disse  endnu  kunde  faas,  og  derefter  i  anden 
Række  om  at  regulere  Priserne. 

Regeringen  satte  Maksimalpriser  og  begyndte  selv  at 
importere,  men  i  ganske  utilstrækkelige  Mængder;  derved 
gjorde  den  de  private  Importører  usikre  i  deres  Disposi- 
tioner og  hæmmede  Tilførslen  i  meget  betydelig  Grad  — 
i  Stedet  for  at  fremme  den  ved  netop  at  støtte  det  pri- 
vate Initiativ.  Derfor  har  Regeringens  Kornpolitik  kostet 
Landet  Millioner,  baade  i  de  Aar,  da  der  endnu  voksede 
Guld  paa  de  danske  Agre,  og  nu  i  de  sidste  Aar,  da  der 
maa  kæmpes  for  at  holde  Besætningerne  oppe.  End  ikke 
den  Støtte  gav  Regeringen  i  sin  Kortsynethed  Landbruget, 
at  den  sørgede  for  at  fremme  Produktionen  ved  at  gøre 
denne  lønnende,  uagtet  Landbruget  dog  som  ethvert 
andet  Erhverv  er  beregnet  paa  at  give  Fortjeneste. 

Regeringens  hele  Maksimalprispolitik  har  været  en 
Politik  paa  kort  Sigt;  man  har  med  sædvanlig  radikal 
Kortsynethed  og  manglende  Forstaaelse  af  de  faktiske 
Forhold  regnet  med  en  kortvarig  Krig  og  forbigaaende 
Ulemper,  der  i  nogen  Grad  vilde  kunne  afbødes  ved 
ensidig  Prisregulering,  en  Foranstaltning,  der  iøvrigt  altid 
er  uheldig,  saa  længe  Handelen  er  fri  og  Tilførsler  til  Ver- 
densmarkedets Priser  mulige,  og  som  har  den  uundgaaelige 
Ulempe,  at  den,  —  i  hvert  Fald  som  Regeringen  har 
praktiseret  den  — ,  hæ^nmer  Tilførslerne  og  derfor  frem- 
kalder følelig,  ja  i  visse  Tilfælde  maaske  skæbnesvanger 
Varemangel,  naar  Tilførselsmulighederne  ophører. 

Vil  man  endelig  drive  Maksimalprispolitik,  da  maa 
denne  i  hvert  Fald  være  forudseende  og  i  rette  Tid 
forebygge  Prisstigningerne;  men  en  saadan  Politik  har 
ikke  ligget  for  Regeringen,  hvis  Handlinger  er  beregnet 
paa  at  gøre  Effekt  og  stille  ^Ministeriet  i  flatterende  Be- 
lysning. Naar  alting  »klapper«,  det  være  sig  ved  en 
Fest,  et  Skuespil,  i  en  stor  Virksomhed  eller  i  Stats- 
husholdningen,  lægger  man  jo  nemlig  ikke  Ma'rke  til 
dem,  der  samvittighedsfuldt  og  forudseende  har  lagt 
alting   tilrette    i  Forvejen  ;   sligt  er  intet  »Nummer«,  der 

gor  sig.  Hr.  Rodes  Prisreguleringsforanslaltninger  synes 
næsten  at  have  været  sendrægtige  paa  Beregning,  for  at 
tage  sig  ud  i  Øjeblikket. 

Hvad  der  gælder  Brødkorns-  og  Foderstofspørgs- 
niaalet,  finder  naturligvis  ogsaa  Anvendelse  paa  mange 
andre  Forhold,  hvor  det  har  drejet  sig  om  at  sikre 
Landet  Tilførsler  af  andre  nødvendige  Varer  og  Raa- 
stofTer.  Regeringen  har  ogsaa  her  hindret  og  lammet 
Købmændenes  (Importørernes)  forstandige  og  forud- 
seende Dispositioner,  som  kunde  have  skaffet  Landet 
rigelige  Tilførsler,  medens  Tid  var.  Men  Regeringen 
overlod  kun  Købmændene  Risikoen  som  det  eneste  sikre, 
saavel  den  øjeblikkelige  som  Udsigten  til  eventuelle 
senere  Prisfald  og  deraf  følgende  Tab;  men  Muligheden 
for  den  Fortjeneste,  der  kunde  have  opvejet  Risikoen 
ved  Fremskaffelse  af  rigelige  Forsyninger  i  god  Tid,  den 
fratog  man  Handelsstanden,  dels  ved  Udsigt  til  Konfiska- 
tion til  Maksimalpris,  —  og  dette  kan  ingenlunde  kaldes 
fuld  Erstatning  for  den,  der  netop  i  Øjeblikket  ikke 
ønsker  at  sælge  — ,  dels  ved  først  at  diktere  Priserne 
og  senere  yderligere  tage  en  betydelig  Del  af  Udbyttet 
gennem  ublu  ekstraordinære  Krigsskatter.  Ja,  det  gaar 
jo  endog  saa  vidt,  at  forudseende  Købmænd,  der  paa  et 
tidligt  Tidspunkt  har  sørget  for  rigelige  Indkøb  i  Ud- 
landet og  derved  netop  sparet  Landet  for,  at  betydelige 
Beløb  til  ingen  Nytte  gaar  ud  af  Landet  til  Betaling  for 
A'^arerne  ved  Indkøb  paa  et  senere  Tidspunkt  og  til 
langt  højere  Priser,  at  de  ligefrem  betragtes  som  For- 
brydere, naar  de  anser  det  for  deres  gode  Ret  at  sælge 
Varerne  til  en  Pris,  der  paa  hvert  givet  Tidspunkt 
svarer  til  den  øjeblikkelige  Verdenspris,  —  som  de  jo 
selv  paa  dette  Tidspunkt  maalte  have  betalt,  hvis  de 
ikke  havde  disponeret  med  Forudseenhed  — ,  med  Tillæg 
af  tilladelig  Avance,  altsaa  fuldt  ud  fair  Pris! 

At  det  private  Initiativ  under  saa  absurde  Forhold 
indskrænker  sin  Virksomhed  i  betydelig  Grad,  og  at  der 
derved    opstaar    Varemangel,    kan    ikke    undre    og    maa 

ikke  lægges  Handelsstanden,  men  kun  Ministeriet 
til  Last. 

Hr.  Rodes  Forbudspolitik  og  Overgreb  mod  de  næ- 
ringsdrivende Borgere  ved  Standsning  af  deres  lovlige 
Handel  og  frie  Nærings  Udøvelse,  ved  Indgreb  i  Ejen- 
doms- og  Dispositionsretten  og  Indførelse  af  et  indenrigs- 
ministerielt Formynderskab,  kortsagt  alle  disse  stats- 
socialistiske  Foranstaltninger  til  Ophævelse  af 
Folkets  grundlovsmæssige  Rettigheder ,  som  har  fundet 
Sted  under  Navn  af  prisregulerende  Foranstaltninger,  er 
velkendte  i  deres  Enkeltheder  og  behøver  ingen  nærmere 
Omtale.  Deres  Vilkaarlighed  kan  belyses  ved  blot  at 
pege  paa,  at,  da  Hr.  Rode  lukkede  en  Del  Handlendes 
Butiker,  for  at  Hr.  Brandes'  Skattelove  kunde  føres  igen- 
nem med  tilbagevirkende  Kraft,  men  maatte  aabne  dem 
igen,  da  kunde  de  Handlende  sælge  deres  Varer  til  Pri- 
ser, der  var  forbudte,  men  dog  tilladte!  Ingen  vidste  jo 
nemlig,  hvor  stor  den  endnu  ikke  vedtagne  Skat  vilde 
blive,  som  Priserne  trods  Bekendtgørelsen  af  1.  Febr.  1917 
skulde  rette  sig  efter. 

Og  under  alt  dette  har  Ministeriet,  som  jo  nu  er 
rent  radikal-socialistisk  —  eller  radikalt  under 
Kontrol  af  Hr.  Stauning  —  lydigt  fulgt  Parolen  fra 
Rømersgade. 

Vi  fik  indført  »statspensionerede  Tobaks- 
arbejdere«; men  de  mange  Smaah  andlende  af 
Mellemstanden,  der  ramtes  lige  saa  haardt  —  og  haar- 
dere  end  Forbrugerne,  der  jo  dog  kunde  nedsætte  deres 
Forbrug,  —  fik  ingen  Erstatning;  de  maatte  naturligvis 
klare  sig,  som  de  bedst  kunde. 

De  iværksatte  Dyrtidsfo  ranstalt  ninger  har  haft 
et  umiskendeligt  Præg  af  det  socialistiske  Princip:  Statens 
Omdannelse  til  den  store  Forsørgelsesanstalt.  Adgangen 
til  de  offentlige  Kasser  er  blevet  for  let  for  dem,  der 
hellere  vil  leve  af  tilmaalt  Almisse  end  virkelig  søge 
Hjælp    til    Selvhjælp.      At    disse    sidste    skal    støttes    og 

har  Krav  paa  Støtte,  er  derimod  en  Selvfølge,  thi  derved 
gavnes  Samfundet. 

Anvendelsen  af  R  a  t  i  o  n  e  r  i  n  g  s  p  r  i  n  c  i  p  e  t ,  som  tid- 
ligt  nødvendiggjordes  ved  Regeringens  ovenfor  omtalte  For- 
sømmelser, stemmer  netop  med  Socialdemokraternes  Øn- 
sker, da  det  i  Valgkampagnen  kan  fremføres  som  Bevis 
for,  at  man  i  vanskelige  Tider  maa  tage  sin  Tilflugt  til 
de  socialistiske  Principer.  Men  hertil  skal  siges,  at  Ra- 
tionering netop  er  Stilstand,  ja  Tilbagegang,  og  ikke  det 
normale;  dette  er  et  Samfund  i  Fremgang,  i  Opdrift, 
med  Chancer  for  Landet,  som  skal  gribes  og  udnyttes; 
og  her  passer  de  socialistiske  Idéer  og  Tvangsforanstalt- 
ninger ikke;  her  maa  det  af  Regeringen  saa  mishand- 
lede frie,  private  Initiativ  gaa  i  Spidsen. 

Forhandlingerne  med  Udlandet  angaaende 
Fremskaffelsen  af  vore  nødvendige  Tilførsler  for  at  kunne 
holde  Erhvervene  i  Gang  har  siden  Blokadens  Indtræden 
væsentlig  været  ført  af  Erhvervenes  egne  Mænd  i  For- 
staaelse  med  Regeringen,  først  gennem  Grosserersocie- 
tetet og  Industriraadet,  senere  gennem  Erhverve- 
nes Fællesudvalg.  Naar  det  længe  gik  nogenlunde, 
ja  til  Tider  helt  godt,  skyldtes  dette  derfor  ikke  Mini- 
steriet, men  vore  Erhvervsdrivendes  eget  Initiativ  og 
Dygtighed. 

Men  nu  sjmes  det,  som  om  Socialdemokraterne  vil 
tvinge  Regeringen  til  at  frembringe  en  Ændring  i  For- 
handlingsmaaden  med  Udlandet  og  lade  Førerskabet  her 
gaa  over  til  de  socialdemokratiske  Ledere.  Dette  For- 
hold giver  Anledning  til  alvorlige  Bekymringer  for  Frem- 
tiden. 

Pa  rv  u  s-Affæren,  der  afslørede  et  beklageligt  Makker- 
skab mellem  de  socialdemokratiske  Førere  og  uden- 
landske Agenter,  har  tilfulde  vist,  at  vort  hjemlige 
Socialdemokrati  ikke  forstaar  at  værge  den  nationale 
og  politiske  Uafhængighed,  som  ethvert  Parti,  der  ikke 
vil  sælge  sin  Sjæl  for  Gunst  og  Gave,  først  og  fremmest 
maa  hæ^vde  udadtil. 

Men  derfor  er  Ministeriets  faktiske  Afhængighed  af 
Socialdemokraterne  saa  farlig  for  Landet.  Enevolds- 
herrer,  der  lystrer  den  socialdemokratiske  Parole,  er  en 
farlig  Race,  som  Landet  bør  skille  sig  af  med  ved  det 
forestaaende  Valg. 

Vi  har  ikke  meget  at  takke  dem  for,  men  meget  at 
kræve  dem  til  Regnskab  for. 

Hvad  Hr.  Rodes  Dyrtids-  og  Ernæringspolitik  angaar, 
da  har  denne  været  forfejlet  i  hele  sit  Anlæg  og  er  der- 
for mislykket;  og  den  nye,  midlertidige  »Grundlov«,  han 
har  velsignet  Landet  med,  har  i  Hr.  Rodes  Hænder  uden 
Tvivl  gjort  mere  Skade  end  Gavn. 


VII.    Valget. 


D, 


en  kommende  Valgdag  bør  blive  en  Dommens 
Dag  for  Ministeriet  Zahle. 

Hvad  dette  Ministerium  har  forbrudt  over  for  Fol- 
ket, dette  Ministerium,  der  skulde  »redde  Landet«,  men 
bragte  Demoralisationen  ind  i  Folket  paa  saa  mange 
Omraader,  som  skildret  ovenfor,  det  bør  paa  Valgdagen 
bringe  Ministeriet  til  Fald.  Hensynet  til  Fremtiden 
kræver  dette. 

Naar  Verdenskrigen  slutter,  vil  det  selv  i  bedste 
Tilfælde  blive  en  overordentlig  vanskelig  Opgave  at  af- 
vikle de  mange  ekstraordinære  Forhold  og  socialistiske 
Eksperimenter,  vi  under  Krigen  er  blevet  ført  ind  i. 
Hertil  vil  kræves  et  Styre,  der  er  uafhængigt  af  Social- 
demokratiet, en  Regering,  der  ikke  gaar  i  dettes  Ledebaand. 
Kilers  vil  Landet  blive  ilde  stedt. 

Den  danske  Statsgæld  er  i  den  sidste  halve  Men- 
neskealder vokset  fra  200  til  600  Millioner  Kroner.  Alene 
Forrentningen  heraf  kræver  mange  Millioner  aarligt. 
Den  Overbudspolitik,  som  de  tidligere  Oppositions- 
partier letsindigt  anvendte,  da  de  endnu  var  i  ansvarsløs 
Oi)position,  hævnede  sig  grundigt,  da  de  efterhaanden 
lik  den  ansvarlige  Regeringsmagt  og  maatte  indfri  en  Del 
af  de  gyldne  Løfter.     Saa  læssede  man  Byrderne  over  paa 

Fremtiden!  Og  Statsgælden  steg  og  steg;  og  Underskud- 
dene voksede.  Men  Kravet  om  Balance  vil  melde  sig 
med  Styrke,  dog  ikke  fra  Socialdemokraternes  Side. 
Disse  vil  netop  stadig  stille  nye  og  stedse  hidsigere  Krav 
under  Raabet:  Lad  Staten  betale!  Lad  Kommunerne 
betale!  Og  Skatteplyndringen  vil  fortsættes,  hvis  Roret 
ikke  i  Tide  lægges  om.  Samtidig  vil  Evnen  til  at  møde 
Fremtidens  Krav  blive  svækket,  hvis  man  vedbliver  at 
tage  Chancen  bort  fra  dem,  der  ejer  det  hiitiativ,  der 
kan  frembringe  Resultater.  Da  skaber  man  et  Folk  i 
Tilbagegang,  ikke  i  Fremgang  og  Opdrift.  Og  den  selv- 
stændige næringsdrivende  Mellemstand  i  By  og  paa  Land 
vil  gaa  til  Grunde.     Derfor  maa  der  nu  siges  Stop! 

Det  gælder  om  at  hævde  og  værne  den  personlige 
Frihed  og  Selvstændighed.  Det  gælder  om  at  støtte 
dér,  hvor  s a  m  f  u  n  d  s  n  y  1 1  i  g  e  V æ  r  d  i  e  r  kan  hjælpes  frem. 

Det  gælder  om  at  værne  den  Mellemstand,  der 
netop  ønsker  at  være  selvstændig,  men  lade  dem  sejle 
deres  egen  Sø,  som,  skønt  arbejdsdygtige,  kun  vil  snylte 
paa  Samfundet. 

Det  gælder  om  at  give  Landbrug  og  Handel, 
Industri  og  Skibsfart  og  alle  andre  samfundsnyttige 
Virksomheder  de  bedst  mulige  Betingelser  for  at  udfolde 
sig  i  Frihed  til  Gavn  for  Landet. 

Men  først  og  sidst  gælder  det  om  at  skabe  den  Aand 
i  det  danske  Folk,  i  det  danske  Samfund  som  ene  kan 
bære  Fremtiden  og  bevare  Landet  frit  og  selvstæn- 
digt og  gøre  Nationen  udviklingsdygtig  og 
handlekraftig. 

Men  denne  Aand  fremmes  ikke  af  Ministeriet  Zahle. 

Derfor  er  Kampen  for  Danmarks  Fremtid  en 
Kamp  imod  Radikal-Socialismen;  og  den  vil  paa 
Valgdagen  blive  en  Kamp 

mod   Ministeriet  Zahle! 

